Suami isteri bunuh, makan anggota badan dua wanita
Oleh KOSMO!

13 Oktober 2022, 9:00 pm
NEW DELHI – Sepasang suami isteri di India ditahan kerana membunuh dua wanita sebelum memakan daging mereka, lapor akhbar The Sun semalam.
Bhagaval dan Laila Singh didakwa mengerat badan mangsa sebelum memasak anggota badan mereka sebagai sebahagian daripada ritual untuk ‘kekal awet muda’.
Pasangan dari negeri Kerala itu bersama seorang lelaki bernama Rasheed atau Muhammad Shafi yang mendalangi pembunuhan itu  telah ditangkap.
Menurut polis, ketiga-tiga mereka ‘mengorbankan’ dua wanita berusia 50-an dengan alasan ‘amalan khurafat dan ilmu hitam’.
Pasangan itu turut melakukan jenayah tersebut untuk memulihkan keadaan kewangan mereka.
Mangsa pertama hilang pada Jun lalu, manakala seorang lagi pada September lepas. Polis menemui cebisan mayat mangsa di rumah pasangan itu minggu ini.

Shafi didakwa memberitahu pasangan itu bahawa amalan memakan mayat yang dimasak akan membantu mengekalkan keremajaan, lapor saluran televisyen news18.
“Kami telah menemui semua bahagian mayat dua wanita yang dibunuh. Anggota mayat mereka ditanam di dalam tiga buah lubang.
“Tertuduh utama, Shafi menggunakan Facebook untuk mencari orang yang mempunyai masalah kewangan. Dia mendapati Bhagaval dan Laila berminat dengan pengorbanan manusia,” kata Pesuruhjaya Polis Bandar Kochi, CH Nagaraju.
Menurut polis, Shafi diikat jamin selepas dituduh merogol seorang wanita berusia 75 tahun ketika pembunuhan itu dilakukan.
Ketiga-tiga mereka ditahan sehingga 26 Oktober ini dan akan dihadapkan ke mahkamah. – Agensi


PRU15 : Keputusan rasmi bubar DUN P. Pinang diketahui esok
Oleh SAFINA RAMLI

13 Oktober 2022, 8:31 pm
GEORGE TOWN – Keputusan rasmi sama ada Dewan Undangan Negeri (DUN) Pulau Pinang akan dibubarkan serentak atau tidak pada Pilihan Raya Umum ke-15 (PRU15) hanya akan diketahui esok.
Ketua Menteri, Chow Kon Yeow berkata, Majlis Presiden Pakatan Harapan (PH) pada mesyuarat yang diadakan semalam telah memberi peluang dan kesempatan untuk mendengar hujah daripada kerajaan negeri Pulau Pinang.
“DAP Pulau Pinang telah cuba sedaya upaya untuk membawa hujah terbaik kepada DAP Pusat untuk mengkaji semula keputusan agar diadakan pilihan raya secara serentak dan kita dapat yakinkan DAP Pusat untuk bawa isu ini pada mesyuarat PH.
“Pengumuman rasmi mengenai isu ini akan diketahui esok, PH Pusat yang akan umumkannya bukan saya,” katanya ketika ditemui pemberita di sebuah hotel di Persiaran Gurney, di sini hari ini.
Semalam, Pengarah Komunikasi PH Fahmi Fadzil berkata, Majlis Presiden PH telah mendengar dan meneliti permohonan dibawa oleh pimpinan negeri Pulau Pinang untuk membubarkan DUN bagi membolehkan pilihan raya negeri berjalan serentak dengan PRU15.
Beliau menjangkakan Majlis Presiden akan membuat ketetapan tentang perkara itu dalam tempoh antara 24 hingga 48 jam akan datang.

Menurut Kon Yeow, isu mengenai pembubaran DUN Pulau Pinang itu dijalankan secara berperingkat iaitu bermula dengan perbincangan di peringkat PH negeri dan seterusnya dibawa ke peringkat PH Pusat.
“PH Pulau Pinang juga telah bersetuju agar isu berkaitan DUN Pulau Pinang ini dibawa ke peringkat PH Pusat, ini adalah perkara yang dibuat secara berperingkat,” jelasnya.
Dalam pada itu, Kon Yeow berkata, suara rakyat yang mahukan DUN dibubarkan serentak menjadi faktor mengapa pihaknya membawa isu itu ke peringkat PH Pusat.
“Selain itu, faktor logistik juga diambil kira kerana ia lebih mudah jika diadakan serentak,” tambahnya. – KOSMO! ONLINE


Juruelektrik wanita comot terima banyak lamaran
Oleh KOSMO!

13 Oktober 2022, 7:00 pm
LONDON – Seorang juruelektrik wanita menerima banyak lamaran perkahwinan selepas berkongsi video tempat kerjanya dan menayangkan seluarnya yang berdebu, lapor akhbar Daily Star semalam.
Isabell McGuire merupakan wanita muda yang ceria tetapi orang ramai lebih tertarik dengan penampilan Isabell persis seorang model berbanding kemahirannya.
Wanita itu membuktikan bahawa seseorang tidak perlu berpenampilan menarik untuk mengikuti bidang kerjaya yang diceburinya.
Isabell mendapat perhatian di laman TikTok apabila berkongsi video kerjanya kepada lebih 105,000 pengikut.
Dalam klip video baru-baru ini, dia menampilkan kebolehannya menari di tempat kerja.
Wanita itu memakai pakaiannya yang berdebu sambil menari mengikut rentak lagu ‘Smack That’ nyanyian Akon.

“Tiada solekan dan rambut hanya didandan sejak seminggu lalu,” demikian kapsyen pada video tersebut.
Ramai peminat kagum dengan penampilan comot Isabell dan memenuhi ruangan komen.
“Kahwin dengan saya,” kata seorang netizen.
“Rumah saya perlu diubahsuai,” kata netizen lain. – Agensi


Harry Kane tingkat kesedaran kesihatan mental di Britain
Oleh KOSMO!

13 Oktober 2022, 6:30 pm
LONDON – Pemain bola sepak Inggeris, Harry Kane yang menjadi penjaring gol terkenal dalam sejarah moden, menggunakan popularitinya untuk membantu penduduk Britain menghapuskan stigma berhubung kesihatan mental, lapor laman berita Good News Network semalam.
Dia melancarkan Yayasan Harry Kane untuk membantu membiayai usaha kesihatan mental dengan tujuan melatih pesakit menjana pemikiran positif dan berdaya tahan terutamanya dalam kalangan belia.
Tekanan dan kebimbangan yang dialami pemain-pemain Pasukan Bola Sepak England tidak difahami oleh kebanyakan orang ramai. Pasukan itu menanggung penelitian yang paling keras oleh media sukan berbanding pasukan bola sepak kebangsaan kain.
Sebelum Kane menyertai kelab Tottenham Hotspur, dia menghabiskan masa selama empat tahun dengan dipinjamkan kepada pasukan berlainan dalam divisyen bawahan.
Kane kadang kala tidak dapat bermain sepanjang musim. Dia berusaha meningkatkan prestasi dan akhirnya berjaya terpilih sebagai calon pertama dalam barisan pemain Tottenham semasa musim 2014-2015. Kane juga pernah memenangi anugerah Pemain Muda Terbaik.
Berdasarkan pengalaman kebangkitannya, Kane menggunakan profil selebritinya untuk membiayai dan mempopularkan pertubuhan kesihatan mental seperti The Mix dan Mind. Kedua-dua organisasi itu banyak membantu golongan belia yang mengalami tekanan.

Kerjasama Kane dengan agensi Charitable Trust pula mencipta daya tahan dan program pengajaran mengenai pemikiran positif untuk lebih 18,000 sekolah di seluruh Britain.
Dia turut bekerjasama dengan pereka animasi hebat untuk menghasilkan filem dalam menceritakan perjuangannya. – Agensi


Tertekan pedal minyak punca kereta rempuh Bubble Bee
Oleh ASLIZA MUSA

13 Oktober 2022, 7:51 pm
IPOH – Tertekan pedal minyak dipercayai menjadi punca kereta dipandu seorang lelaki merempuh kedai minuman air boba berasaskan madu lebah, Bubble Bee di sebuah pasar raya Meru Raya di sini pagi tadi.
Ketua Polis Perak, Datuk Mohd. Yusri Hassan Basri berkata, kejadian pukul 10.53 pagi itu bagaimanapun tidak mengakibatkan kecederaan kepada pemandu berusia 43 tahun.
“Kejadian berlaku di tempat letak kenderaan di mana lelaki itu dipercayai tertekan pedal minyak, menyebabkan kereta Naza Ria dipandunya meluncur melanggar sebuah motosikal dan premis berkenaan.
“Pelanggaran tersebut mengakibatkan kerosakan pada cermin premis, mesin dan komputer serta kabinet manakala motosikal dan kereta pula mengalami kerosakan di beberapa bahagian,” katanya di sini hari ini.
Keadaan premis Bubblee Bee di Meru yang dilanggar sebuah MPV hari ini.
Menurut beliau, siasatan lanjut sedang dijalankan dan kes disiasat mengikut Peraturan 10 Kaedah-Kaedah Lalu lintas Jalan 1959 (Rule 10 LN 166/59).
“Dalam kejadian itu, penyelia kedai dan pemilik motosikal tidak cedera. Siasatan lanjut sedang dijalankan,” katanya.

Sementara itu, pengasas Bubble Bee, Shahmira Muhamad atau lebih dikenali Shuib menerusi hantaran di laman sosial Instagramnya berkata, kejadian itu berlaku di cawangan Bubble Bee di Meru.
“Tak tahu bagaimana boleh terjadi, sedang siasat. Mungkin pemandu ingat outlet ini drive-thru (pandu lalu). Alhamdulillah, semuanya ok. Tiada kemalangan. Semoga urusan pemandu dipermudahkan,” katanya. – KOSMO! ONLINE


DLMI komited bantu kanak-kanak atasi masalah kekurangan zat
Oleh KOSMO!

13 Oktober 2022, 7:13 pm
PETALING JAYA – Dutch Lady Milk Industries Berhad (DLMI) menganjurkan sambutan Hari Susu Sekolah Sedunia di Sekolah Kebangsaan Seri Bintang Selatan, Kuala Lumpur hari ini.
Pengarah Hal Ehwal Korporat DLMI, Muhammad Abdul Hadi Abdullah berkata, program yang mendapat kerjasama Kementerian Pendidikan (KPM) itu bertujuan meningkatkan kesedaran tentang kepentingan pemakanan kanak-kanak di negara ini.
“Kekurangan zat makanan memberi kesan kepada pertumbuhan fizikal dan kognitif kanak-kanak dan mempengaruhi potensi negara membangun.
“Jadi DLMI seperti yang disarankan kerajaan, sentiasa bersedia untuk bekerjasama bagi mencari penyelesaian tersebut untuk jangka masa panjang,” katanya.
DLMI katanya, berharap agar sambutan Hari Susu Sekolah Sedunia ini akan membina kesedaran dalam kalangan guru, ibu bapa dan kanak-kanak tentang kepentingan tenusu untuk kanak-kanak.
“Penting ada kesedaran yang menggalakkan tabiat sarapan pagi yang betul dengan susu serta amalan pemakanan yang lebih baik.

“Ini penting kerana kanak-kanak memerlukan kalsium dan vitamin D yang diperkaya dalam produk tenusu DLMI,” katanya.
Sejak 2011, DLMI telah mengagihkan 165 juta pek susu kepada 4.3 juta pelajar di seluruh negara.
Di bawah Program Susu Sekolah 2022 pula, DLMI giat membekalkan produk susu Dutch Lady berkualiti kepada murid-murid sekolah rendah menerusi program Rancangan Makanan Tambahan (RMT) di Perak, Selangor, Wilayah Persekutuan Kuala Lumpur dan Putrajaya.
Dianggarkan menjelang akhir program ini pada 2023, DLMI akan membekalkan hampir 22 juta pek produk susu kepada lebih 115,000 kanak-kanak sekolah rendah di Malaysia. – KOSMO! ONLINE


Graduan ditahan edar, proses dadah ‘mushroom’ RM1.4 juta
Oleh AZMI NORDIN

13 Oktober 2022, 7:04 pm
KUALA LUMPUR – Dua graduan universiti ditahan dalam serbuan melibatkan rampasan dadah jenis ‘mushroom’ bernilai RM1.4 juta di sebuah kondominium di Jalan Seri Wangsa, Wangsa Maju, Selasa lalu.
Lelaki berusia 30 tahun itu merupakan graduan ijazah sarjana muda sains komputer, manakala suspek wanita berusia 29 tahun berkelulusan diploma pengurusan hotel ditahan menerusi Ops Grace bermula pukul 6.50 petang hingga 7.10 malam.
Timbalan Ketua Polis Kuala Lumpur, Datuk Yahaya Othman berkata, serbuan pertama dilakukan di hadapan lobi kondominium tersebut seterusnya menahan kedua-dua suspek itu sekali gus merampas dadah jenis ‘mushroom’ seberat 1 kilogram (kg).
“Susulan serbuan pertama, Jabatan Siasatan Jenayah Kuala Lumpur (JSJNIPKKL) menyerbu sebuah unit kondominium yang sama dan membawa kepada penemuan makmal memproses dadah jenis.
“Antara yang dirampas ialah dadah jenis ‘mushroom’ kira-kira 58 kg, dadah jenis ganja 17.7 gram (g), 23 botol cecair vape mengandungi dadah, 2.9 kg serbuk untuk memproses dadah serta pelbagai peralatan dan mesin untuk memproses dadah,” katanya pada sidang akhbar di Ibu Pejabat Polis Kontinjen Kuala Lumpur, di sini hari ini.
Beliau berkata, hasil siasatan mendapati sindiket penjualan dadah jenis ‘mushroom’ itu mula aktif sejak tiga bulan yang lepas, manakala dadah tersebut diperoleh melalui ‘darkweb’ dan dihantar dari negara luar melalui utara tanah air.

“Sindiket penjualan ‘mushroom’ ini memfokuskan pelanggan dari Lembah Klang, manakala akan menggunakan perkhidmatan kurier jika melibatkan penghantaran jarak jauh. Anggaran sebatang rokok ‘mushroom’ bernilai RM100 hingga RM150,” katanya.
Sementara itu dalam kes berasingan, beliau berkata, lima suspek ditahan menerusi Ops Paloma di kondominium Taman Desa, Selasa lalu sekali gus merampas dadah jenis syabu kira-kira 35 kg bernilai RM1.3 juta.
“Serbuan pertama di hadapan pos pengawal premis tersebut berjaya menahan dua lelaki tempatan berumur 30 dan 35 tahun dengan rampasan dadah jenis syabu seberat 1 kg.
“Lanjutan serbuan pertama membawa kepada serbuan kedua ke atas unit premis tersebut dan menangkap dua lelaki tempatan dan satu wanita warga asing,” katanya.
Kedua-dua kes disiasat di bawah Seksyen 39B Akta Dadah Berbahaya 1952 dan semua suspek direman selama tujuh hari sehingga 18 Oktober bagi membantu siasatan. – KOSMO! ONLINE.


Kadar tol empat lebuh raya turun mulai 20 Oktober | 15 MINIT MMTV 13 Oktober 2022
Oleh KOSMO!

13 Oktober 2022, 6:54 pm


Pemandu lori bawa 50 lembu tanpa kebenaran didenda RM8,000
Oleh MOHD AZLI ADLAN

13 Oktober 2022, 7:43 pm
BESUT – Gara-gara memindahkan 50 ekor lembu tanpa kebenaran Jabatan Perkhidmatan Veterinar (JPV) pada dua bulan lalu, seorang pemandu lori didenda RM8,000 oleh Mahkamah Majistret di sini hari ini.
Tertuduh, N. Manogaran, 49, membuat pengakuan bersalah selepas pertuduhan dibacakan di hadapan Majistret Raja Norshuziana Shakila Raja Mamat.
Berdasarkan pertuduhan, dia didakwa membawa 50 ekor lembu yang masih hidup dengan menggunakan sebuah treler di Kampung Kuala Besut di sini pada pukul 12.20 tengah malam, 6 Ogos lalu.
Tertuduh gagal mengemukakan surat kebenaran JPV bagi membawa lembu-lembu berkenaan.
Manogaran didakwa dalam perjalanan untuk menghantar 50 ekor lembu tersebut ke satu lokasi di negeri ini dari Tok Bali, Pasir Puteh, Kelantan.
Lelaki itu didakwa mengikut Perenggan i (b) Perintah Menteri Besar bagi Kawalan Penyakit Kuku dan Mulut dan Hawar Berdarah Terengganu yang diwartakan mengikut Subseksyen 36 (1) Akta Binatang 1953.

Hukuman denda maksimum RM15,000 boleh dikenakan jika sabit kesalahan.
Majistret Raja Norshuziana Shakila menetapkan hukuman penjara enam bulan sekiranya tertuduh gagal membayar denda RM8,000 berkenaan.
Beliau juga memerintahkan kesemua 50 ekor lembu yang disita tersebut dilucutkan hak dan hasil jualannya diserahkan sebagai hasil kerajaan. – KOSMO! ONLINE


Dua hospital KPJ Healthcare terima anugerah
Oleh KOSMO!

13 Oktober 2022, 6:03 pm
PETALING JAYA – Dua hospital utama KPJ Healthcare Berhad (KPJ Healthcare) iaitu  Hospital Pakar KPJ Johor dan Hospital Pakar KPJ Selangor telah dinobatkan sebagai penerima anugerah kecemerlangan untuk jaminan kualiti Institusi daripada Malaysian Society for Quality in Health (MSQH).
Anugerah tersebut telah diterima Kumpulan  bersempena Konvensyen QA Kebangsaan 2022 ke-11 di Pulau Pinang baru-baru ini.
Ketua Pegawai Kewangan KPJ Healthcare, Norhaizam Mohammad berkata, pengiktirafan ini mencerminkan komitmen Hospital KPJ yang berterusan dan konsistensi dalam membudayakan penambahbaikan kualiti dalam segenap operasi.
“Anugerah ini merupakan bukti daripada usaha petugas barisan hadapan dan setiap warga kerja berkebolehan tinggi di KPJ Healthcare.
“Kejayaan ini adalah hasil dedikasi mereka yang tidak berbelah bahagi untuk memastikan standard perkhidmatan kami yang tinggi sentiasa dipatuhi, tanpa menjejaskan penyampaian, kualiti dan integriti,” katanya dalam kenyataan yang dikeluarkan di sini.
Anugerah tersebut adalah julung kali diperkenalkan tahun ini dengan memberikan pengiktirafan kepada hospital-hospital yang memenuhi kriteria kecemerlangan akreditasi dalam aspek jaminan kualiti institusi yang ditetapkan oleh MSQH. -KOSMO! ONLINE


Laporan siasatan tulisan Tommy Thomas didedahkan kepada umum
Oleh MOHD RIDZAUDDIN ROSLAN

13 Oktober 2022, 7:21 pm
PUTRAJAYA – Laporan Siasatan ke atas Dakwaan-Dakwaan Dalam Buku Bertajuk “My Story: Justice In The Wilderness” tulisan bekas Peguam Negara, Tan Sri Tommy Thomas akan didedahkan kepada umum.
Perdana Menteri, Datuk Seri Ismail Sabri Yaakob berkata, keputusan itu dicapai selepas dua pasukan petugas khas membentangkan laporan siasatan tulisan Tommy Thomas baru-baru ini.
“Susulan pembentangan Laporan Pasukan Petugas Khas Siasatan ke atas Dakwaan-Dakwaan Dalam Buku Bertajuk “My Story: Justice in The Wilderness” tulisan Tommy Thomas, kerajaan bersetuju menyahklasfikasikan dan mendedahkan laporan tersebut kepada umum,” katanya di sini tadi.
Pada masa sama, pasukan petugas khas turut membentangkan Laporan Semakan Undang-Undang Kes Kedaulatan Batu Puteh, Batuan Tengah dan Tubir Selatan dalam mesyuarat jemaah menteri pada 30 September 2022 dan 7 Oktober 2022.
“Pelbagai pendekatan dilaksanakan seperti meneliti dokumentasi, mengadakan siri perbincangan dan lawatan kerja dalam serta luar negara selain khidmat konsultasi bersama pakar perundangan dan juru hidrografi luar negara dan sesi temu bual dengan individu dikenal pasti.
“Susulan itu, jemaah menteri bersetuju dengan cadangan dikemukakan pasukan itu seperti meneruskan tindakan perundangan di Mahkamah Keadilan Antarabangsa (ICJ) berkaitan isu ini,” tegasnya.

Ismail Sabri berkata, mesyuarat juga dimaklumkan mengenai kemungkinan kecuaian bekas Perdana Menteri, Tun Dr. Mahathir Mohamad apabila Malaysia terlepas peluang memfailkan permohonan semakan terhadap keputusan penghakiman ICJ pada tahun 2008.
“Ia juga melibatkan permintaan tafsiran Batu Puteh, Batuan Tengah dan Tubir Selatan selepas Dr. Mahathir membuat keputusan untuk tidak meneruskan permohonan semakan dan pentafsiran penghakiman pada 11 Jun 2018,” jelasnya.
Katanya, syor-syor hala tuju kerajaan dan penambahbaikan yang dicadangkan Pasukan Petugas Khas melalui kedua-dua laporan itu adalah bersifat telus, berkecuali dan inklusif dengan mempertimbangkan hasil analisis, penelitian serta pemerhatian pasukan itu. – KOSMO! ONLINE


Lelaki sanggup batal kahwin kerana enggan divaksin
Oleh KOSMO!

13 Oktober 2022, 7:30 pm
JAKARTA – Gara-gara enggan menerima suntikan vaksin Covid-19, seorang lelaki di  wilayah Sumatera Barat terpaksa membatalkan rancangan untuk berkahwin dengan teman wanitanya, lapor portal berita Wolipop semalam.
Berdasarkan perkongsian di laman Twitter, lelaki dikenali sebagai Putra itu berkata, dia dan bekas teman wanitanya bercinta selama dua tahun sebelum mereka berpisah hanya kerana dia enggan divaksin.
“Gara-gara tidak mahu divaksin, rancangan kami untuk berkahwin terpaksa dibatalkan walaupun sudah bercinta selama dua tahun.
“Katanya (bekas kekasih), kalau tidak mahu divaksin, kami tidak boleh berkahwin. Selepas beberapa bulan berpisah, dia mengirim undangan perkahwinan,” katanya menerusi ciapan di Twitter.
Perkongsian Putra itu mendapat pelbagai reaksi netizen dengan ada yang menyokongnya, namun sebilangan lagi membantah tindakannya.
“Bagus anda tinggalkan bekas kekasih supaya dapat berkahwin dengan individu yang tidak mahu divaksin juga. Jadi, konflik dalaman rumah tangga dapat diminimumkan,” kata seorang netizen.

“Menurut pegawai kesihatan, vaksinasi itu wajar diambil dan ia merupakan perlindungan yang penting. Namun, nampaknya itu yang terbaik untuk kamu berdua kerana mempunyai prinsip berbeza,” ujar seorang lagi netizen.
Wolipop kemudian menghubungi Putra untuk bertanyakan hal tersebut. Menurut lelaki berusia 32 tahun itu, dia lebih rela memilih untuk ‘melepaskan’ kekasihnya supaya dia dapat berkahwin dengan jejaka lain.
“Ramai di luar sana yang tidak divaksin, namun mereka berada dalam keadaan baik sahaja dan sihat.
“Pilihan untuk menerima vaksinasi atau tidak adalah hak setiap penduduk negara ini. Kita mempunyai Pancasila yang menjunjung tinggi keadilan untuk semua rakyat,” kata Putra. – Agensi


Dipenjara 6 bulan bunuh burung merpati
Oleh MOHAMAD NAUFAL MOHAMAD IDRIS

13 Oktober 2022, 5:02 pm
SHAH ALAM – Perbuatan dua pekerja pembersihan warga Indonesia membunuh burung merpati dengan menggunakan bahan beracun pada Julai lalu membawa padah apabila dipenjara enam bulan oleh Mahkamah Sesyen hari ini.
Hakim Rasyihah Ghazali menjatuhkan hukuman tersebut terhadap Fathur Rosi Arsijo, 22, dan Abdul Rahman Sauji, 32, yang mengekalkan pengakuan bersalah selepas pertuduhan dibacakan kepada mereka.
Mahkamah memerintahkan hukuman penjara bermula dari tarikh mereka ditangkap pada 26 Julai lalu.
Kedua-dua mereka sebelum ini pernah didakwa pada 9 Ogos lalu dan mengaku bersalah atas pertuduhan itu.
Selain itu, Rasyihah turut menetapkan 17 November depan sebagai tarikh sebutan kes terhadap dua lagi tertuduh iaitu Hazirah Masuan, 32, dan Nurul Najwa Shafikah Zukri, 22, yang membuat pengakuan tidak bersalah bagi pertuduhan sama.
Mengikut pertuduhan, mereka bersama-sama tanpa kebenaran yang sah atau sebab yang munasabah memberikan bahan yang beracun kepada sekumpulan burung merpati di pekarangan hadapan sebuah kilang gula di Batu 3 Shah Alam, kira-kira pukul 3.53 petang pada 21 Julai lalu.

Kesalahan itu dilakukan mengikut Seksyen 31 (1) (a) Akta Kebajikan Haiwan 2015 dibaca bersama Seksyen 34 Kanun Keseksaan dan boleh dihukum di bawah Seksyen 31 (1) akta yang sama.
Justeru, boleh didenda tidak kurang RM20,000 dan tidak lebih RM100,000 atau dipenjara sehingga tiga tahun sekiranya disabitkan kesalahan.
Pendakwaan kes dikendalikan Pegawai Pendakwa Jabatan Perkhidmatan Veterinar, Mohd. Sharif Sabran dengan Fathur Rosi serta Abdul Rahman tidak diwakili peguam.
Manakala Noor Hazirah dan Nurul Najwa Shafikah diwakili peguam Nur Iwani Izzaty.
Terdahulu, kejadian tersebut tular di media sosial menerusi video berdurasi 15 saat memaparkan ratusan burung merpati mati selepas dikatakan makan dedak ditaburkan pihak tidak bertanggungjawab. -KOSMO! ONLINE


MPV rempuh ‘outlet’ BubbleBee Meru
Oleh LUQMAN RIDHWAN MOHAMED NOR

13 Oktober 2022, 5:47 pm
IPOH – Sebuah kenderaan pelbagai guna (MPV) terbabas sehingga melanggar outlet BubbleBee di Meru di sini hari ini.
Menurut pemiliknya, Shuib Sepahtu, tidak dapat dipastikan punca kenderaan tersebut terbabas di outlet berkenaan dan pihaknya sedang menyiasat perkara berkenaan.
“Mungkin pemandu ingat outlet ini drive thru (pandu lalu), tetapi alhamdulillah semuanya ok.
“Tiada kemalangan. Semoga urusan pemandu dipermudahkan,” katanya dalam satu hantaran di laman Instagramnya hari ini. – KOSMO! ONLINE


Suami dikritik hodoh, tidak sepadan dengan isteri cantik
Oleh KOSMO!

13 Oktober 2022, 5:07 pm
HOUSTON, TEXAS – Seorang lelaki di negeri Texas menjadi mangsa kecaman netizen yang mengkritik rupa parasnya kerana didakwa  tidak sepadan dengan  isterinya yang jelita lagi menarik, lapor portal berita MailOnline semalam.
Lelaki dikenali sebagai Scott itu dan isterinya, Divine, berkenalan pada 2017 menerusi laman Facebook sebelum menjalin  hubungan cinta jarak jauh kerana wanita terbabit berasal dari Filipina.
Pada November 2017, Scott melawat Divine di Filipina buat kali pertama dan kemudian melamarnya. Mereka meneruskan percintaan jarak jauh selama empat tahun sehingga Divine berpindah ke Amerika Syarikat (AS) dan pasangan itu seterusnya berkahwin.
Pada tahun lepas, suami isteri itu mula mendapat perhatian apabila berkongsi cerita cinta mereka dalam beberapa klip video di laman TikTok.
Mereka bagaimanapun menjadi mangsa ‘mulut jahat’ netizen yang mendakwa,  Divine mengahwini Scott kerana dia seorang yang ‘berduit’ selain sebagai alasan untuk tinggal di AS.
Menurut Scott, dia menghidap penyakit autoimun kronik digelar Scleroderma yang bermula ketika usianya 13 tahun. Penyakit itu mengubah penampilannya, namun lelaki berkenaan tidak menyangka keadaan akan menjadi teruk seperti itu.

“Disebabkan anda (netizen) sering mengatakan perkara sama berulang kali, ia sudah tidak memberi kesan kepada saya.
“Kami hanya dua manusia normal. Terdapat individu di luar sana yang tidak mengambil kisah rupa paras anda dalam bercinta,” kata Scott ketika menjawab mengenai komen kejam daripada netizen.
Sementara itu, berdasarkan sebuah video di TikTok, pasangan tersebut menyenaraikan soalan-soalan kejam yang diterima daripada netizen.
“Wanita itu mempergunakannya. Amat sedih sekali kerana dia (Scott) tidak menyedarinya,” kata seorang netizen.
“Apabila anda (Scott) pergi bekerja, saya sangsi bahawa dia (Divine) akan setia kepada anda,” ujar netizen lain. – Agensi


Gajah naik minyak serang penduduk melepak di tepi jalan
Oleh KOSMO!

13 Oktober 2022, 6:00 pm
NEW DELHI – Seekor gajah liar menyerbu ke arah sekumpulan penduduk di India sebelum merempuh sebuah motosikal yang diletakkan di tepi jalan dalam kejadian kelmarin, lapor akhbar New York Post.
Berdasarkan rakaman sistem televisyen litar tertutup (CCTV), penduduk bandar Malappuram sempat melarikan diri sebelum gajah itu menyerang mereka pada pukul 8.30 malam (waktu tempatan).
Ketika kejadian, sebilangan penduduk dilihat berkumpul berhampiran beberapa buah motosikal di tepi sebatang jalan yang sunyi dan bercahaya malap.
Mereka kemudian ketakutan apabila mendengar bunyi kuat dari kawasan berhampiran.
Rakaman seterusnya menunjukkan mereka bertempiaran lari dan mencari perlindungan di dalam bangunan.
Seekor gajah mengejar mereka dan melintas jalan sebelum menusuk sebuah motosikal menggunakan gadingnya.

Akhbar Malayalam Mathrubhumi melaporkan, renjer hutan dan penduduk tempatan kemudian membantu mengalihkan gajah itu ke habitat liar berhampiran kawasan hutan Malappuram. – Agensi


Impi ‘lahirkan’ lebih ramai pengadil muda
Oleh MUHAMMAD ZUHAILY BADLISHAH

13 Oktober 2022, 5:37 pm
PETALING JAYA – Pengadil hoki berpengalaman tanah air, K. Lingam mahu melihat lebih ramai anak-anak muda ‘terjun’ ke bidang pengadilan sukan itu.
Bagi Lingam, ia merupakan satu kebanggaan buat Malaysia sekiranya ramai pengadil dari tanah air dapat mengadili kejohanan-kejohanan antarabangsa berprestij tinggi seperti Piala Dunia atau Sukan Olimpik.
Menurutnya, Malaysia ketika ini mempunyai 11 pengadil bertaraf antarabangsa selepas Iskandar Rashdan Mohd. Rusli dan Eric Koh mengumumkan persaraan.
ERIC (dua dari kanan) pernah mengadili aksi final Piala Dunia Hoki Remaja 2021 di Bhubaneswar, India yang menyaksikan Argentina menang 4-2 ke atas Jerman.
Menariknya, seorang lagi pengadil dari Malaysia, R. Anbananthan antara yang terpilih untuk mengadili Piala Dunia 2023 di India bermula 13 Januari tahun depan.
“Sekarang sudah ramai pengadil-pengadil muda, jadi ia bagus buat sukan hoki di Malaysia. Kita juga ada lapan pengadil lelaki dan tiga wanita untuk pertandingan antarabangsa.
“Sebenarnya mudah untuk jadi pengadil hoki sekarang. Minat kena ada, ingin belajar dari pengadil senior, jangan cepat puas dan teruskan umpiring sampai satu tahap yang tinggi.

“Aspirasi saya di masa hadapan adalah menjadi ‘umpire coach’ kebangsaan dan antarabangsa supaya dapat berkongsi pengetahuan serta kemahiran kepada pengadil-pengadil muda,” katanya.
LINGAM (kanan) pernah mengadili pelbagai kejohanan antarabangsa termasuk Piala Asia Hoki Dalam Dewan 2022 di Bangkok, Thailand pada Ogos lalu.
Sebagai rekod, Lingam yang berasal dari Banting, Selangor adalah pengadil hoki paling lama berkhidmat di Malaysia dalam kategori padang dan dalam dewan.
Saingan Piala Tun Abdul Razak kali ini merupakan edisi ke-18 buat Lingam sejak mula mengadili kejohanan itu pada 2004 selain pernah mengadili pelbagai kejohanan tempatan seperti Liga Hoki Malaysia.
Selain itu, beliau juga pernah ‘meniup’ pelbagai kejohanan antarabangsa antaranya Piala Juara-Juara Asia, Sukan Asia, Sukan Amerika Tengah dan Caribbean dan Piala Sultan Azlan Shah. – KOSMO! ONLINE


Cabaran Kecergasan Fizikal bakal diadakan KL Wellness City
Oleh KOSMO!

13 Oktober 2022, 5:11 pm
PETALING JAYA – KL Wellness City Sdn. Bhd. akan menganjurkan Cabaran Kecergasan Fizikal yang akan berlangsung di KL Wellness City, Bukit Jalil pada pada 11 Disember ini.
Acara yang julung-julung kali diadakan itu merupakan cabaran kecergasan yang terdiri daripada laluan halangan CrossFit yang mempunyai tahap kesukaran yang berbeza.
Larian berhalangan dibahagikan kepada tiga kategori umur (Junior untuk 16 – 29 tahun, Terbuka untuk 30 – 44 tahun dan Master untuk 45 tahun dan ke atas) dan terbuka kepada para peserta lelaki dan wanita.
Pengarah Urusan KL Wellness City, Datuk Dr. Colin Lee berkata, matlamat utama acara itu adalah untuk mewujudkan sebuah platform yang menyatukan para atlet tempatan dan antarabangsa serta para peminat sukan daripada lingkungan umur 16 hingga 70 tahun.
Menurutnya, untuk memenangi cabaran ini, pelumba perlu menghabiskan larian sejauh lima kilometer dan merentasi lima halangan yang akan mencabar kekuatan dan daya tahan fizikal mereka.
“Salah satu daripada lima cabaran ini ialah membawa pemberat 10 kilogram (kg) ke titik yang seterusnya. Kekuatan stamina dan ketabahan para pelumba juga akan diuji menerusi aktiviti plank selama dua minit, merangkak di bawah kawat duri dan melakukan 50 ‘burpee’.

“Untuk cabaran terakhir, para pelumba perlu berendam di dalam air sejuk untuk menguji ketahanan mental dan kesungguhan untuk menamatkan cabaran,”katanya dalam satu kenyataan di sini hari ini.
Mengulas lanjut, Colin Lee berkata, pihaknya percaya  cabaran kecergasan fizikal itu akan lebih mendorong masyarakat untuk mengamalkan gaya hidup sihat dan mampan.
“Statistik daripada para peserta industri mendapati, rakyat Malaysia kini lebih mengutamakan kesihatan dan kesejahteraan mereka sejak pandemik, dengan dua daripada lima rakyat Malaysia kini mula bersenam dengan lebih kerap.
“Di KL Wellness City, kami berpendapat bahawa aktiviti senaman fizikal di tempat terbuka adalah cara yang berkesan untuk memupuk individu supaya lebih peka tentang kesejahteraan dan kesihatan mereka, “ujarnya.
Untuk mendapatkan maklumat lanjut mengenai acara tersebut, ikuti laman Facebook KL Wellness City @klwellnesscity. – KOSMO! ONLINE


Laluan utama di P. Pinang ditutup berperingkat untuk LTDL 2022
Oleh SAFINA RAMLI

13 Oktober 2022, 5:27 pm
GEORGE TOWN – Beberapa laluan utama dari tapak pelepasan jelajah Le Tour De Langkawi (LTDL) 2022 peringkat keenam iaitu dari Padang Kota Lama menghala ke Jambatan Pulau Pinang akan ditutup secara berperingkat bermula 15 hingga 16 Oktober ini.
Ketua Polis Daerah Timur Laut, Asisten Komisioner Soffian Santong berkata, Pulau Pinang adalah destinasi utama untuk pelepasan LTDL 2022 yang mana melibatkan laluan dari George Town ke Alor Setar sejauh 120.4 kilometer.
“Majlis pelepasan jelajah LTDL peringkat keenam akan diadakan pada 16 Oktober ini di Padang Kota Lama di sini.
“Bagi memastikan kelancaran program ini, terdapat beberapa laluan utama dari tapak pelepasan iaitu di Padang Kota Lama menghala ke Jambatan Pulau Pinang akan ditutup secara berperingkat bermula 15 hingga 16 Oktober ini,” katanya dalam sidang akhbar di Ibu Pejabat Polis Daerah (IPD) Timur Laut, di sini hari ini.
Laluan yang ditutup bagi jelajag LTDL 2022.
Mengulas lanjut, Soffian berkata, antara laluan utama yang terlibat dengan penutupan jalan adalah Jalan Padang Kota Lama yang akan ditutup bermula 16 Oktober pada pukul 12 tengah malam hingga 12 tengah hari.
“Jalan Tun Syed Barakbah pula akan ditutup sepenuhnya pada 16 Oktober bermula pukul 12 tengah malam hingga 11 pagi manakala laluan di Lebuh Light pula alan ditutup sepenuhnya bermula 16 Oktober bermula pukul 8 pagi hingga selesai acara.

“Selain itu, penutupan penuh dilakukan di depan Dewan Sri Pinang yang mana kenderaan yang masuk dari Lebuh Farquhar akan dilencongkan ke kanan melalui Jalan Masjid Kapitan Keling.
“Persimpangan keluar dari Lebuh King dan persimpangan masuk ke Lebuh Penang akan ditutup sepenuhnya bagi semua kenderaan dan Lebuh Pantai turut ditutup bagi semua kenderaan,” katanya.
Selain itu, katanya, Jalan Pengkalan Weld dan sepanjang Lebuh Raya Tun Dr. Lim Chong Eu juga ditutup pada 16 Oktober bermula pukul 8 pagi sehingga selesai.
“Susur masuk Jambatan Pulau Pinang dari arah pusat bandar juga ditutup sepenuhnya dalam tempoh acara ini berlangsung.
“Susur masuk Jambatan Pulau Pinang dari arah Bayan Lepas juga ditutup kepada semua kenderaan dan dilencongkan ke arah pusat bandar sahaja,” katanya.
Tambahnya, orang ramai dinasihatkan menggunakan jalan alternatif untuk mengelak kesesakan lalu lintas semasa program diadakan. – KOSMO! ONLINE


Harga roti putih sandwich Massimo masih kekal
Oleh KOSMO!

13 Oktober 2022, 5:40 pm
PETALING JAYA – Harga Roti Putih Sandwic Massimo akan terus kekal susulan inisiatif The Italian Baker Sdn. Bhd. (The Italian Baker) untuk membantu mengurangkan tekanan inflasi yang dirasai seluruh rakyat.
 Menurut kenyataan yang dikeluarkan oleh pengeluar rangkaian roti dan kek Massimo, harga Roti Putih Sandwic 400 gram (g) dan 600 g akan terus kekal pada harga RM2.80 dan RM4.00 masing-masing.
 Pengerusinya, Jeremy Goon berkata, roti khasnya roti putih telah menjadi makanan ruji pilihan rakyat di negara ini pada bila-bila masa dan tempat.
“Sebagai sebuah syarikat yang prihatin, kami telah memutuskan untuk mengekalkan harga Roti Putih Sandwic popular kami kerana kami berpandangan roti putih seharusnya kekal berharga berpatutan dan boleh diperoleh oleh semua, khasnya ketika ekonomi mencabar.

“Para pengguna akan dapat menikmati rasa Roti Putih Sandwic Massimo yang hebat dan kualitinya yang dipercayai pada harga mampu milik yang sama,” jelasnya.
 The Italian Baker mengakui bahawa tekanan inflasi global dan domestik memberi kesan kepada syarikat, seperti mana yang dialami oleh seluruh industri selain terbeban dengan kos logistik dan harga bahan mentah termasuk ramuan-ramuan merupakan faktor-faktor penyumbang utama.

 “Kami telah bertahan daripada meningkatkan harga produk kami selama mungkin dan akan mengekalkan harga Roti Putih Sandwic Massimo buat masa ini.
“Sungguhpun demikian, berkuatkuasa Sabtu ini (15 Oktober)  kesemua produk Massimo yang lain akan dinaikkan daripada 10 sen sehingga 60 sen dan pendekatan ini adalah seiring dengan jenama-jenama bakery lain,” katanya lagi. -KOSMO!ONLINE


Amirudin tak minta bubar DUN kepada Sultan Selangor
Oleh MOHD YUNUS YAKKUB

13 Oktober 2022, 5:35 pm
SHAH ALAM – Menteri Besar Selangor, Datuk Seri Amirudin Shari tidak pernah membuat permintaan kepada Sultan Selangor, Sultan Sharafuddin Idris Shah untuk membubarkan Dewan Undangan Negeri (DUN) Selangor.
Setiausaha Sulit Sultan Selangor, Datuk Muhamad Munir Bani berkata, kenyataan-kenyataan di akhbar dan media sosial berhubung dengan keputusan Kerajaan Selangor untuk tidak membubarkan Dewan Negeri Selangor bagi mengadakan pilihan raya pada tahun ini didapati terdapat beberapa kenyataan yang kurang tepat.
“Sebenarnya pada 11 Oktober lalu, Datuk Menteri Besar tidak membuat permintaan kepada Sultan Selangor untuk membubarkan Dewan Negeri Selangor pada tahun ini dan berhasrat untuk meneruskan pentadbiran kerajaan negeri.
“Baginda mengambil maklum akan kedudukan ini dan mengharapkan agenda pembangunan negeri Selangor yang telah dirancang dapat diteruskan demi kepentingan rakyat,” jelasnya dalam kenyataan dikeluarkan Istana Alam Shah, hari ini.
Kosmo! sebelum ini melaporkan Kerajaan Selangor mengekalkan pendirian tidak membubarkan Dewan Undangan Negeri (DUN) sehingga hujung tahun ini bagi Pilihan Raya Umum Ke-15 (PRU15).
Amirudin yang juga Pengerusi Pakatan Harapan (PH) Selangor dipetik berkata, pihaknya masih kekal dengan keputusan itu selepas menyembah maklum nasihat baginda supaya menyelesaikan terlebih dahulu urusan kepada rakyat negeri ini.

“Perbincangan saya bersama Sultan Sharafuddin adalah pertemuan lazim melibatkan pelbagai perkara yang perlu diselesaikan sebelum pembubaran DUN.
“Ia antaranya berkaitan soal pembangunan, banjir, bajet dan Rancangan Selangor Pertama. Maka dengan itu, PH Selangor kekal dengan keputusan tidak membubarkan DUN pada tahun ini,” katanya. -KOSMO! ONLINE


Ya saya muslim sekarang – Kevin Zahri
Oleh MUHAMMAD HAIKAL RAMLI

13 Oktober 2022, 5:10 pm
PETALING JAYA – Pakar kecergasan terkenal, Kevin Zahri yang sering disoal isu agama yang dianutinya akhirnya menjelaskan perkara sebenar melalui akaun TikTok peribadinya semalam.
Berdasarkan perkongsian video beliau, Kevin mendedahkan dirinya dahulu membesar sebagai seorang Kristian dan kini merupakan saudara baru dalam Islam atau dengan erti kata lain beliau adalah seorang mualaf.
“Nama saya bukan Kevin Zahri Bin Abdul Ghaffar (sekarang) tetapi Kevin Nicholai Christopher Zahri (ketika itu) dan bapa saya Muslim berbangsa Melayu manakala ibu saya beragama Kristian berasal dari Jerman,” kata Kevin.
Kevin yang juga dikenali sebagai Cikgu Fitness Malaysia ini juga mengakui beliau mula mendalami agama Islam selepas beliau dan bapanya kembali ke Malaysia.
“Beliau (bapa) mendapat hidayah tentang keagamaan beliau sendiri serta mulai sedar tentang tanggungjawab untuk memimpin anak-anak dan ketika itulah bapa saya mula mendedahkan kami kepada agama Islam dengan bimbingan Ustaz,” ujar Kevin.
Jurulatih tampan itu mengakui bahawa agak sukar untuk beliau menerima dan menghadam perihal dan perubahan berkaitan agama.

“Saya tidak terus menerimanya pada hari pertama, saya mengambil masa yang lama untuk mempersoalkan agama A dan agama B.
“Begitulah serba sedikit berkaitan latar belakang saya dari segi keagamaan, bermula dengan menganuti agama Kristian dan kini saya adalah seorang Muslim,” ujar Kevin.
Pendedahan dan penerangan bapa kepada dua orang anak ini menerima pelbagai komen positif daripada netizen yang sudah lama menantikan jawapan beliau, rata-rata netizen menzahirkan rasa syukur serta meninggalkan kata-kata sokongan di ruangan komen beliau.
“Alhamdulillah. Moga terus berjuang sampai syurga tuan Kevin!,” komen seorang netizen.
“Alhamdulillah, saya suka sikap coach (jurulatih) yang sangat berterus terang dan sentiasa menjawab apa jua soalan, semoga sentiasa berjaya di dunia dan akhirat,” tulis seorang netizen lagi.
“Suka sangat cara dan penerangan jurulatih, sangat terperinci dalam menerangkan sesuatu walaupun soalan yang agak sensitif,” komen netizen yang lainnya.
Untuk rekod, Kevin Zahrin mempunyai beberapa laman sesawang sendiri yang memuatkan kandungan berkaitan penjagaan kesihatan dan sukan seperti kevinzahri.com, cekodok.com dan embun web. – KOSMO! ONLINE


WCTKL bangunan konvensyen pertama dunia guna teknologi hijau
Oleh ZULKIFLI MANZOR

13 Oktober 2022, 4:30 pm
KUALA LUMPUR – Pusat Dagangan Dunia Kuala Lumpur (WCTKL) merupakan bangunan konvensyen pertama di dunia menggunakan teknologi hijau.
Pengarah Urusan Kumpulan WCTKL, Datuk Seri Dr. Irmohizam Ibrahim berkata, ia berikutan pengoperasian sistem solar bumbung PV 501 kilowatt-peak (kWp) di WCTKL sejak sebulan lalu.
“Sistem solar ini membekalkan sehingga 650,000 kWh tenaga bersih setiap tahun, mengurangkan 500 tan matrik karbon dioksida setiap tahun atau lebih 10,000 tan matrik karbon dioksida dalam tempoh 30 tahun akan datang.
“Menjimatkan sekurang-kurangnya 30 peratus penggunaan tenaga elektrik WCTKL iaitu antara RM100,000 hingga RM120,000 setiap bulan,” katanya kepada pemberita di Majlis Pelancaran Platform Pembiayaan Teknologi Hijau Itramas – Buru Energy di sini hari ini.
Irmohizam berkata, pemasangan sistem solar di WCTKL telah bermula beberapa tahun lalu, namun tertangguh disebabkan pelaksanaan Perintah Kawalan Pergerakan (PKP).
Menurut beliau, penggunaan teknologi hijau oleh WCTKL adalah penting kerana ia selaras dengan kehendak Malaysia dalam pembentangan Bajet 2023.

Tambah beliau, ia juga penting bagi memastikan WCTKL mendapat keyakinan ramai pihak bahawa WCTKL bersama dalam menggalakkan penggunaan teknologi hijau.
“Juga penting dalam meletakkan Malaysia di peringkat dunia dalam teknologi hijau,” katanya.
Dalam Bajet 2023, kerajaan akan menambah baik skim pembiayaan teknologi hijau (GTFS) dengan meningkatkan nilai jaminan kepada RM3 bilion sehingga 2025. – KOSMO! ONLINE


Fail semakan permohonan robohkan Stadium Shah Alam
Oleh MOHAMAD NAUFAL MOHAMAD IDRIS

13 Oktober 2022, 4:39 pm
SHAH ALAM – Jawatankuasa Selamatkan Stadium Shah Alam memfailkan permohonan semakan berhubung keputusan kerajaan negeri meneruskan cadangan bagi merobohkan Stadium Shah Alam dan Stadium Malawati.
Pengerusi Jawatankuasa Selamatkan Stadium Shah Alam, Datuk Salamon Selamat berkata, permohonan itu difailkan di Mahkamah Tinggi agar semakan dilakukan mengisytiharkan keputusan kerajaan negeri itu bagi membolehkan pembinaan stadium baharu dan pembangunan sekelilingnya adalah bertentangan dengan garis panduan Akta Perancangan Bandar dan Desa 1976 (Akta 172).
“Kerajaan negeri melalui syarikat pemaju Malaysian Resources Corporation Berhad (MRCB) sepatutnya terlebih dahulu menghantar cadangan perancangan pembangunan semula kompleks Stadium Shah Alam kepada Majlis Bandaraya Shah Alam (MBSA).
“Ini selaras atau mengikut prosedur yang telah ditetapkan oleh Seksyen 18,19,20,21 dan 22 Akta 122,” katanya di luar pekarangan Kompleks Mahkamah Shah Alam di sini, hari ini.
Menteri Besar Selangor, Datuk Seri Amirudin Shari sebelum ini dipetik berkata, Stadium Shah Alam akan berwajah baharu dan lebih baik daripada Stadium Anfield di Liverpool dengan projek pembangunan stadium itu bermula pada tahun depan.
Amirudin turut menyatakan beliau secara peribadi lebih yakin membangunkannya semula kerana kos baik pulihnya kini adalah berjumlah RM787juta berbanding pembinaan sebelum ini menelan belanja RM400juta.

Dalam pada itu, Salamon turut mendesak kerajaan negeri memberikan butiran terperinci kos pembinaan stadium terbabit dan jumlah kos merobohkan Stadium Shah Alam serta Stadium Melawati.
“Kerajaan negeri perlu telus berhubung semua proses pembinaan KSSA, dengan memaklumkan semua hal ini kepada seluruh rakyat Selangor.
“Kami akan teruskan perjuangan untuk selamatkan Stadium Shah Alam, yang menjadi salah satu bangunan ikon di negara ini,” tegasnya. -KOSMO!ONLINE


Saya pilih pendakwarayaan terpilih, berbanding khianati UMNO -Ahmad Zahid
Oleh AHMAD SHAHERMAN SHAMSURI

13 Oktober 2022, 4:44 pm
PETALING JAYA – Presiden UMNO, Datuk Seri Ahmad Zahid Hamidi mendedahkan bahawa beliau terpaksa menghadapi pendakwarayaan terpilih selepas dikatakan ingkar ‘arahan’ Perdana Menteri Ketujuh, Tun Dr Mahathir Mohamad.
Penyandang Ahli Parlimen Bagan Datuk itu berkata, selepas kemenangan Pakatan Harapan (PH), antara langkah Tun Mahathir ialah cuba membubarkan UMNO agar semua ahli akan beralih pindah ke parti Parti Pribumi Bersatu Malaysia (Bersatu).
Katanya, tujuan parti Bersatu ditubuhkan adalah untuk menggantikan parti UMNO dan setiap kempen Mahathir, seringkali menyatakan UMNO tidak lagi relevan.
“Pelbagai tohmahan terhadap pemimpin dan parti UMNO bertujuan untuk menghasut agar ahli UMNO sendiri membenci parti berteraskan Melayu yang telah banyak berjasa kepada masyarakat dan negara.
“Berderau darah saya mendengar kata-kata tersebut. Maka, apabila saya diminta agar melompat parti, meninggalkan UMNO dan menyertai Bersatu dengan tegas saya tolak permintaan Mahathir untuk bubarkan UMNO,” katanya dalam hantaran di laman Facebook hari ini.
Bagaimanapun kata Ahmad Zahid, beliau sesekali tidak akan mengkhianati parti walaupun ketika itu UMNO sedang tewas, ramai wakil rakyat UMNO yang lompat parti, menjauhkan diri dan menganggap UMNO tidak akan mampu kembali menjadi kerajaan.

“Tidak lama selepas saya tidak bersetuju UMNO dibubarkan, saya terpaksa membayar harga yang tinggi dengan pendakwarayaan terpilih dikenakan 87 tuduhan rasuah.
“Saya tidak pernah berganjak seinci pun mempertahankan UMNO dan kalaulah saya akur untuk membubar UMNO dan melompat parti saya tidak akan dikenakan apa-apa. Bebas daripada pendakwaan terpilih,” ujarnya.
Tambah Ahmad Zahid, terdapat beberapa Ahli Parlimen yang melompat parti dan meninggalkan UMNO/BN untuk menyertai Bersatu kerana takut akan disiasat Suruhanjaya Pencegahan Rasuah Malaysia (SPRM).
“Insya-Allah, saya tetap berdiri tegak mempertahankan parti UMNO tanpa gentar pendakwaaan terpilih ini.
“Manusia boleh merancang tetapi perancangan Allah adalah sebaik-baiknya. Marilah kita berdoa kepada Allah subhanahu Wa Ta’ala agar kita berjaya lawan kezaliman dan penganiayaan musuh politik yang cuba memusnahkan UMNO, ” tegasnya. -KOSMO! ONLINE


KKM cadang tawar kontrak lanjutan kepada doktor pakar bersara
Oleh KAMALIZA KAMARUDDIN

13 Oktober 2022, 4:32 pm
KUALA TERENGGANU – Kementerian Kesihatan  (KKM) mencadangkan Jabatan Perkhidmatan Awam (JPA) agar menawarkan kontrak selama lima tahun kepada doktor-doktor pakar telah bersara yang masih diperlukan perkhidmatan mereka.
Ketua Pengarah Kesihatan, Tan Sri Dr. Noor Hisham Abdullah berkata, perbincangan telah diadakan bersama Kementerian Pengajian Tinggi (KPT) berhubung perkara tersebut semalam.
Beliau berkata, KKM mahu bekerjasama dengan KPT agar ilmu dan pengalaman luas doktor pakar bersara itu dapat dimanfaatkan kepada pegawai dan pelajar perubatan di institut pengajian tinggi (IPT) terpilih.
“Mereka diharap mencurahkan ilmu dan pengalaman mereka agar lebih ramai lagi doktor pakar dapat dilahirkan di negara ini.
“Kebiasaannya selepas bersara pada umur 60 tahun, sebahagian doktor-doktor pakar ini meneruskan khidmat di hospital kerajaan secara ‘sessional’ iaitu selama 10 jam bagi tempoh seminggu,” katanya di sini hari ini.
Noor Hisham menjelaskan beliau berpendapat lebih baik doktor-doktor pakar berkenaan ditawarkan lanjutan kontrak yang mampu menambah baik lagi perkhidmatan kepakaran kepada rakyat.

Oleh itu, beliau berharap agar cadangan KKM tersebut mendapat maklum balas baik seterusnya diluluskan JPA.
“Buat masa ini, kita memiliki lebih 6,000 doktor pakar di hospital-hospital seluruh negara dan dianggarkan 150 hingga 200 orang akan bersara pada setiap tahun.
“Selain itu, hanya 40 daripada 150 hospital di seluruh negara mempunyai doktor pakar dalam pelbagai bidang,” katanya. – KOSMO! ONLINE


Mengundi hari Sabtu tidak jejaskan operasi sekolah – Radzi
Oleh KAMARIAH KHALIDI

13 Oktober 2022, 4:53 pm
PUTRAJAYA – Kementerian Pendidikan (KPM) mengesyorkan hari pengundian bagi Pilihan Raya Umum Ke-15 (PRU15) dilaksanakan pada hari Sabtu agar tidak mengganggu pengoperasian sekolah.
Menterinya, Datuk Dr. Radzi Jidin berkata, pelaksanaan hari mengundi pada hari cuti hujung minggu akan memudahkan semua pihak dalam membuat persiapan terutamanya Suruhanjaya Pilihan Raya (SPR).
“Kalau buat pada Ahad pun (turut terjejas) kerana ada negeri yang bersekolah. Bagaimanapun kita tidak tahu tarikh yang akan ditetapkan SPR tetapi kalau hari bersekolah, maka sesi persekolahan akan terjejas untuk hari tersebut.
“Persediaan untuk menyediakan tempat bukan sehari, malah ia ambil masa lebih awal sehari sebelumnya. Jadi hari pengundian pada hari Sabtu memudahkan semua pihak termasuk sekolah dan ibu bapa,” katanya.
Beliau berkata demikian kepada pemberita selepas menyempurnakan pelepasan peserta Petronas Le Tour de Langkawi peringkat Putrajaya – Genting Highlands di sini hari ini.
Dalam perkembangan berlainan, Radzi memaklumkan bahawa pelaksanaan kenaikan kadar Rancangan Makanan Tambahan (RMT) yang akan dilaksanakan pada bulan ini tidak akan terjejas walaupun Parlimen tlah dibubarkan.

Ini sebagaimana diumumkan menerusi pembentangan Bajet 2023 baru-baru ini yang mana pelaksanaan kadar makanan bermasak RMT daripada RM2.50 sen kepada RM3.50 untuk Semenanjung dan RM3 kepada RM4 bagi Sabah, Sarawak dan Labuan akan berkuat kuasa pada bulan ini.
Bagaimanapun, kata beliau, cara pendekatan pelaksanaan kenaikan kadar itu akan dibincangkan dan diperincikan bersama pihak Kementerian Kewangan.
Menteri Kewangan, Datuk Seri Tengku Zafrul Tengku Abdul Aziz dalam pembentangan Bajet 2023 mengumumkan kenaikan kadar baharu RMT berkuat kuasa bulan ini membabitkan peruntukan sebanyak RM777 juta.
Penambahbaikan program RMT dijangka memberi manfaat kepada 800,000 murid dan 7,300 pengusaha kantin sekolah.- KOSMO! ONLINE


Muhammad Sanusi akur keputusan tidak bubar DUN
Oleh NUR SYAZWANA MANSOR

13 Oktober 2022, 4:56 pm
SUNGAI PETANI – Menteri Besar Kedah, Datuk Seri Muhammad Sanusi Md. Nor akur dengan keputusan Pas Pusat yang mengekalkan keputusan untuk tidak membubarkan Dewan Undangan Negeri (DUN) Kedah dalam masa terdekat.
Selaras dengan keputusan itu, kata beliau, DUN Kedah tidak akan dibubarkan sebelum Mac 2023 meskipun Parlimen dibubarkan untuk memberi laluan kepada Pilihan Raya Umum Ke-15 (PRU15).
“Kita akur dengan keputusan parti, bubar atau tidak bergantung kepada Pas Pusat,” katanya kepada pemberita selepas mempengerusikan Mesyuarat Exco di Kompleks Majlis Perbandaran Sungai Petani Kedah (MPSPK), di sini hari ini.
Muhammad Sanusi yang juga Pengerusi Perikatan Nasional (PN) Kedah berkata, pembahagian kerusi calon PN di Kedah untuk PRU15 telah selesai.
Beliau berkata, senarai calon yang akan turut membariskan orang muda itu akan diserahkan kepada PN Pusat pada Ahad depan.
Pas menyandang 15 daripada 36 kerusi DUN Kedah dan mengetuai kerajaan PN di negeri ini bersama Parti Pribumi Bersatu Malaysia (Bersatu) yang mempunyai enam kerusi manakala UMNO hanya menyandang dua kerusi. – KOSMO! ONLINE


Musim YB salam B40 sudah tiba
Oleh KOSMO!

13 Oktober 2022, 4:48 pm
PETALING JAYA – Seakan menjadi satu lumrah kebiasaan apabila tiba musim mengundi, maka bermulalah wakil rakyat atau yang berhormat (YB) turun padang berjumpa rakyat.
Sejak pengumuman pembubaran Parlimen oleh Perdana Menteri, Datuk Seri Ismail Sabri beberapa hari yang lalu, nampaknya YB-YB ini mula mengorak langkah turun padang berjumpa rakyat.
Tidak kira dari parti mana sekalipun, keadaan ini pasti sahaja muncul jika tibanya musim pilihan raya bagi meraih undi rakyat.
Tinjauan pengguna media sosial nampaknya turut meluahkan perasaan sama apabila sudah ada wakil rakyat yang mula sibuk dengan membersih sampah serta mencari pelbagai masalah di kawasan masing-masing ketika ini.
“Dah ada YB yang peduli berkenaan tiang elektrik yang dikatakan bahaya di kawasan aku, siapa pakai baju keselamatan dan kasut getah lagi.
“Kali terakhir aku tengok dia sibuk cari masalah rakyat ni seingat aku 2018 dulu, lepas tu macam tiada. Tak tahu lah kalau aku terlepas pandang,” kata Mantera Merah.

“Kejadian lucu dan aneh ini bakal berlaku lima tahun sekali, jangan terkejut jika ada wakil rakyat ketuk rumah anda pukul 10 malam bagi seguni beras dan gula lepas ini.
“Itu adalah acara wajib, dan kita juga wajib ambil apa yang mereka bagi,” jelas Mat Duan PD. – KOSMO! ONLINE


Seorang cedera kemalangan empat kenderaan di Tambak Johor
Oleh KHAIRUL MOHD. ALI

13 Oktober 2022, 4:35 pm
JOHOR BAHRU – Seorang pemandu cedera selepas kenderaan dipandunya terlibat dalam satu kemalangan membabitkan empat buah kenderaan yang berlaku di Tambak Johor, di sini pagi tadi.
Ketua Polis Daerah Johor Bahru Selatan, Asisten Komisioner Raub Selamat berkata, empat buah kenderaan yang terlibat adalah dua buah lori dan dua buah kenderaan awam.
Menurut beliau, pemandu yang cedera merupakan pemandu kenderaan jenis Perodua Bezza.
“Dalam kejadian pada pukul 9.07 pagi itu, sebuah lori jenis Tipper membawa muatan pasir hilang kawalan sebelum merempuh sebuah kenderaan jenis Toyota Mark X menyebabkan kenderaan itu merempuh sebuah lori treler di laluan lain.
“Lori Tipper berkenaan terus ke depan sebelum merempuh sebuah kenderaan jenis Perodua Bezza, menyebabkan pemandunya tersepit,” katanya dalam satu kenyataan, di sini hari ini.
Tambah Raub, pemandu tersebut kemudiannya diselamatkan anggota bomba yang dikejarkan ke lokasi kejadian sebelum dihantar ke Hospital Sultanah Aminah untuk mendapatkan rawatan lanjut.

“Manakala tiada individu lain yang dilaporkan cedera dalam kemalangan berkenaan,” katanya sambil memaklumkan kesemua pihak terlibat adalah warganegara Malaysia.
Raub turut memberitahu, kes tersebut akan disiasat mengikut Seksyen 42(1) Akta Pengangkutan Jalan 1987.
“Sementara itu, orang awam yang mempunyai sebarang maklumat berhubung kejadian tersebut diminta tampil untuk membantu siasatan dengan menghubungi pegawai penyiasat di talian 017-5919208,” jelasnya.
Terdahulu, tular di media sosial beberapa keping gambar yang menunjukkan satu kemalangan membabitkan beberapa kenderaan di Tambak Johor yang menghubungkan antara Malaysia dan Singapura. – KOSMO! ONLINE


Keperluan mangsa banjir Terengganu selesai diagihkan hujung Oktober
Oleh TENGKU DANISH BAHRI TENGKU YUSOFF

13 Oktober 2022, 4:30 pm
KUALA TERENGGANU – Proses agihan makanan dan keperluan asas ke pengkalan hadapan dan depoh seluruh Terengganu disasar selesai sepenuhnya pada hujung bulan ini.
Pengarah Jabatan Kebajikan Masyarakat (JKM) negeri , Mazura Ngah Abdul Manan berkata, agihan berkenaan yang juga antara persiapan bagi menghadapi musim tengkujuh telah bermula sejak awal bulan ini.
Beliau berkata, pihaknya akan memastikan agihan makanan dan keperluan asas itu berjalan lancar mengikut jadual bagi membolehkan tumpuan seterusnya diberikan kepada 594 pusat pemindahan sementara (PPS) di seluruh negeri bermula awal bulan depan.
“Agihan makanan sudah selesai sepenuhnya namun beberapa barangan keperluan asas antaranya khemah dan selimut pula dijadual dihantar ke Pulau Perhentian, Besut dan Pulau Redang, Kuala Nerus pada minggu depan.
“Dalam perkembangan sama, seramai 296 petugas dan 10 kaunselor terlatih sudah sedia untuk bertugas sebaik bermulanya musibah banjir kelak,” katanya di Jeti Jabatan Laut Malaysia di sini hari ini.
Terdahulu beliau ditemui selepas memantau proses penghantaran bekalan makanan ke pengkalan hadapan Pulau Redang.

Sebanyak 4.6 tan stok makanan asas seperti beras, sardin, gula dan makanan kering yang boleh memenuhi keperluan untuk seminggu telah dihantar ke pulau peranginan terkenal itu. – KOSMO! ONLINE


Suruhanjaya Sekuriti gantung lesen DDNK
Oleh KOSMO!

13 Oktober 2022, 4:45 pm
PETALING JAYA – Suruhanjaya Sekuriti Malaysia (SC) telah menggantung Lesen Wakil Perkhidmatan Pasaran Modal milik Pengarah Eksekutif dan Pengurus Dana Inter-Pacific Asset Management Sdn Bhd (IPAM) Datuk Nazri Khan Adam Khan untuk tempoh enam bulan berkuat kuasa 6 Oktober lalu.
Menurut pihak pengurusan IPAM, ketika ini pihaknya sedang membuat rayuan susulan penggantungan itu dan menegaskan penggantungan itu adalah disebabkan pelanggaran pentadbiran bukan mengenai pengurusan dana.
IPAM berkata, pihaknya mempunyai rekod prestasi yang kukuh dalam dana unit amanah dan pengurusan portfolio sejak lebih 30 tahun lepas dengan dikawal peraturan dan kawal selia ketat yang ditentukan SC.
“Yakinlah bahawa pelaburan anda diuruskan dengan selamat dan dikendalikan secara profesional oleh pasukan profesional pelaburan kami yang berkelayakan tinggi di IPAM.
“Ini adalah komitmen dan keutamaan kami untuk menguruskan pelaburan anda dengan bijak dan mencapai matlamat idaman anda,” katanya dalam satu kenyataan hari ini. – KOSMO! ONLINE.


Mayat reput dalam semak, dipercayai orang hilang
Oleh ASLIZA MUSA

13 Oktober 2022, 4:18 pm
TELUK INTAN – Mayat seorang wanita yang ditemukan hampir reput di kawasan semak berhampiran lampu isyarat Jalan Besar Tambun di Ipoh semalam, merupakan individu yang dilaporkan hilang sejak Sabtu lalu.
Laporan kehilangan wanita berusia 23 tahun itu dibuat bapanya di Balai Polis Jelapang pada pukul 11.20 malam.
Difahamkan, kali terakhir wanita terbabit dilihat pada pukul 4.30 petang Jumaat lalu ketika dia mahu keluar bekerja di sebuah kilang di Jelapang.
Ketua Polis Perak, Datuk Mohd. Yusri Hassan Basri berkata, maklumat itu diperoleh selepas membuat semakan rekod orang hilang yang dilaporkan kepada polis.
“Kita telah memeriksa rekod orang hilang dan mendapati terdapat satu kes di Ipoh (dipercayai membabitkan mangsa sama),” katanya dalam sidang akhbar selepas merasmikan Taman Angkat Skuad Aman Wanita (Amanita) Kontinjen Perak di Taman Pelangi, Langkap di sini hari ini.
Taman Pelangi merupakan taman angkat Amanita kelapan di Perak Selepas Taman Sungai Rokam, Ipoh; Taman Wah Loon, Kampar; Taman Baru Jalong, Sungai Siput; Taman Fasa 2, Seri Manjung; Taman Gemilang, Seri Iskandar; Taman Chandan Puteri, Kuala Kangsar dan Taman Rakyat Kamunting, Taiping.

Seramai 1,320 pegawai dan anggota polis Kontinjen Perak terlibat dalam unit berkenaan membabitkan 186 pegawai kanan polis dan 1,134 anggota.
Menurut beliau, berdasarkan hasil bedah siasat, mangsa dipercayai meninggal dunia sejak beberapa hari lalu berikutan keadaan mayatnya yang mulai reput.
Katanya, siasatan sedang dijalankan bagi mengetahui sama ada mangsa dibunuh di kawasan lain atau sebaliknya. – KOSMO! ONLINE


Wanita didenda RM8,000, jual peralatan komunikasi tidak diperakui
Oleh DIYANATUL ATIQAH ZAKARYA

13 Oktober 2022, 3:46 pm
MELAKA – Seorang pengarah sebuah syarikat barangan elektronik didenda RM8,000 oleh Mahkamah Sesyen di sini, hari ini atas dua pertuduhan menjual kelengkapan komunikasi tidak diperakui dua tahun lalu.
Hakim Nariman Badruddin menjatuhkan hukuman itu terhadap orang kena saman (OKS) Chong Hui Yee, 38, yang mengaku bersalah sejurus dua pertuduhan dibacakan oleh jurubahasa mahkamah.
Mengikut kedua-dua pertuduhan, tertuduh dan syarikatnya, Leader Electronic & Electrical Trading Sdn. Bhd. didapati telah melakukan kesalahan menjual kelengkapan komunikasi yang tidak diperakui iaitu satu unit Audio Video Sender jenama HUIYISHUN model YS-100.
Kesalahan itu dilakukan kira-kira pukul 12 tengah hari di No. 60, Jalan Kota Laksamana 4, Taman Kota Laksamana pada 4 September 2020.
Bagi kesalahan itu, OKS didakwa mengikut Peraturan 16(1)(b) Peraturan-Peraturan Komunikasi dan Multimedia (Standard Teknik) 2000 yang dibaca bersama Peraturan 16(3) Peraturan-Peraturan yang sama dan Seksyen 244 Akta Komunikasi dan Multimedia 1998
Sabit kesalahan, OKS boleh didenda sehingga RM100,000 atau penjara maksimum enam bulan atau kedua-duanya.

Terdahulu, Hui Yee yang tidak diwakili peguam merayu agar dikenakan hukuman ringan dengan alasan peralatan itu tidak mencatatkan jualan tinggi dan syarikatnya mengalami kerugian berikutan pelaksanaan Perintah Kawalan Pergerakan (PKP).
Pegawai Pendakwa Suruhanjaya Komunikasi dan Multimedia Malaysia (SKMM), Mai Zairani Zainal Abidin bagaimanapun memohon hukuman setimpal dikenakan dengan mengambil kira kesalahan lazim yang dilakukan selain alat terbabit boleh mengganggu frekuensi radio pengguna lain.
Selepas mendengar hujah kedua-dua pihak, mahkamah kemudian menjatuhkan hukuman denda RM4,000 atau penjara empat bulan jika gagal bayar bagi setiap pertuduhan. – KOSMO! ONLINE


Tempahan Honda Civic e:HEV RS kini dibuka
Oleh AFIFI HAFIZ MOHD NOR

13 Oktober 2022, 3:51 pm
PETALING JAYA – Honda Malaysia kini mengumumkan tempahan varian terbaru e:HEV RS untuk model Civic kini dibuka.
Menurut Pengarah Urusan dan Ketua Pegawai Eksekutifnya, Hironobu Yoshimura, varian terbaharu sedan segmen C itu menggunakan enjin 2.0 liter e:HEV dan transmisi Electric Continuously Variable Transmission (e-CVT).
Katanya, kombinasi itu mampu menghasilkan kuasa maksimum 184PS manakala tork tertinggi pula 315Nm.
“Civic generasi kesebelas yang dilancarkan pada awal tahun ini telah dijual sebanyak 6,000 unit sehingga September lalu.
“Bagi mengukuhkan lagi kedudukan Civic dalam pasaran kami teruja untuk memperkenalkan varian baharu dengan enjin 2.0 liter e:HEV.,” katanya.
Tambahnya, model e:HEV RS menjanjikan pemanduan yang menggembirakan dengan gaya yang elegan.

“Kami juga percaya bahawa dengan pengenalan varian yang menarik ini kerana ia akan mengujakan pelanggan kami,” tambahnya.
Antara ciri-ciri menarik pada model itu ialah kad kunci yang diperkenalkan untuk fungsi masuk dan mulakan pemanduan.
Ciri-ciri itu merupakan yang pertama ditawarkan secara eksklusif untuk model itu dalam kelasnya.
Pelanggan boleh melayari laman web prebook.honda.com.my atau muat turun aplikasi HondaTouch di telefon pintar untuk membuat tempahan. – KOSMO! ONLINE


Messi ambil alih kedudukan Mokhtar Dahari
Oleh KOSMO!

13 Oktober 2022, 4:20 pm
PETALING JAYA – Kedudukan ranking penjaring gol untuk pasukan negara terbanyak di dunia yang diperolehi oleh lagenda bola sepak kebangsaan, Allahyarham Mokhtar Dahari kini diambil alih oleh pemain terkenal Argentina, Lionel Messi.
Sebelum ini, kedudukan Mokhtar atau lebih dikenali Super Mokh berada dikedudukan ketiga dengan jumlah jaringan peringkat antarabangsa sebanyak 89 gol.
Kedudukan terkini menyaksikan Messi yang kini bermain bersama kelab PSG telah memotong jumlah jaringan bekas pemain Selangor itu iaitu sebanyak 90 gol.
Tempat pertama dihuni oleh pemain prolifik dari Portugal, Cristiano Ronaldo dengan 117 jumlah jaringan manakala di tempat kedua adalah pemain lagenda Iran, Ali Daei dengan jumlah 109 gol.

Kedudukan terkini penjaring gol terbanyak dunia bagi pasukan negara.
Dijangkakan dua pemain antarabangsa itu akan terus menghasilkan gol terutamanya ketika kejohanan Piala Dunia 2022 kerana mereka berdua masih aktif di lapangan bola sepak.
Sebelum ini, kedudukan ketiga yang dihuni Super Mokh itu bertahan hampir 40 tahun ketika pemain itu aktif sekitar 1972 hingga 1985.

Allahyarham Mokhtar Dahari meninggal dunia pada Julai 1991 akibat masalah penyakit Neuron Motor (MND).
Ketika zaman kegemilangan beliau, Mokhtar yang menyarung jersi pasukan Selangor itu pernah menghasilkan 177 gol dalam 375 penampilan.
Beliau juga pernah bermain bersama lagenda Argentina, Diego Maradona ketika perlawanan antara Selangor dan kelab Boca Juniors. – KOSMO! ONLINE


Hiba bayi baru dua hari dilahirkan meninggal dunia
Oleh NIK NUR IZZATUL HAZWANI NIK ADNAN

13 Oktober 2022, 4:27 pm
KEMAMAN – Sepasang suami isteri yang empat tahun menunggu kehadiran cahaya mata kedua diuji apabila bayi perempuan mereka meninggal dunia pada Isnin lalu iaitu dua hari selepas dilahirkan.
Nur Hakimah Rais Ahmad, 28, berkata, bayinya, Ainul Syahidah Syahmiezan yang dilahirkan pada Sabtu lalu meninggal dunia disebabkan jangkitan kuman di paru-paru pada pukul 10.45 pagi.
Dia berkata, proses bersalin anak keduanya itu amat mudah di rumah mereka di Kampung Paya Berenjut di sini tanpa sempat ke hospital pada Sabtu lalu.
“Begitupun, bayi saya yang dilahirkan dengan berat 2.74 kilogram perlu menerima rawatan lanjut di hospital berikutan sejarah sindrom guillain-barre atau GBS yang saya hadapi sewaktu tempoh 33 minggu kehamilan.
“Sewaktu dihantar ke hospital, tahap kesihatannya (Ainul Syahidah) amat baik sebelum saya dihubungi pihak hospital memaklumkan sebaliknya pada pukul 3 pagi, Isnin lalu,” katanya kepada Kosmo! di sini hari ini.
Terdahulu status Nur Hakimah tentang kehilangan bayi baru dilahirnya itu yang dimuatnaik di akaun Facebook peribadi tular di media sosial sehingga mendapat simpati ramai netizen.

Nur Hakimah yang masih dalam pantang berkata, dia dan suaminya, Syahmiezan Sahrom, 29, bergegas ke Hospital Kemaman selepas dimaklumkan tahap kesihatan bayinya tiba-tiba merosot.
“Ainul Syahidah menghembuskan nafas terakhirnya di pangkuan saya. Saya tidak dapat melupakan detik ia menarik nafas panjang tiga kali sebelum meninggal dunia.
“Anak pertama saya lelaki dan tentulah kami teruja dikurnia anak perempuan pula namun sudah tersurat, dia dipinjamkan kepada kami cuma untuk dua hari,” katanya. – KOSMO! ONLINE


PRU15: Individu positif Covid-19 bergejala ringan dibenar mengundi
Oleh KAMALIZA KAMARUDDIN

13 Oktober 2022, 4:09 pm
KUALA TERENGGANU – Individu positif Covid-19 bergejala ringan kategori satu dan dua akan dibenarkan untuk mengundi pada Pilihan Raya Umum ke-15 (PRU15) tidak lama lagi.
Ketua Pengarah Kesihatan, Tan Sri Dr. Noor Hisham Abdullah berkata, mereka bagaimanapun masih perlu mematuhi semua prosedur operasi standard (SOP) kesihatan ditetapkan oleh Suruhanjaya Pilihan Raya (SPR) kelak.
Beliau berkata, kehadiran individu positif Covid-19 berkenaan juga akan dipantau ketat oleh kakitangan Kementerian Kesihatan (KKM) yang akan bertugas di pusat-pusat mengundi di seluruh negara.
“Kakitangan KKM juga akan menjadi sebahagian petugas PRU15 nanti bagi memastikan perjalanannya selamat dan lancar.
“Kami telah mengesyorkan beberapa cadangan untuk dimasukkan sebagai SOP pada PRU15 kepada SPR dan ia akan dimuktamadkan dalam masa terdekat,” katanya selepas merasmikan sambutan Hari Penglihatan Sedunia di Taman Tamadun Islam di sini hari ini.
Noor Hisham berkata, antara SOP dicadangkan tersebut ialah pemakaian pelitup muka, pelindung muka dan penggunaan cecair pencuci tangan pembasmi kuman.

Dalam pada itu, beliau berkata, tiada sebarang larangan bagi mana-mana individu yang masih belum mendapatkan suntikan vaksin Covid-19 untuk mengundi pada PRU15 nanti. – KOSMO! ONLINE


Peniaga pasar hilang pelanggan jika laluan diubah jadi sehala
Oleh SAFINA RAMLI

13 Oktober 2022, 4:00 pm
GEORGE TOWN – Lebih 200 peniaga di kawasan Pasar Awam Bayan Baru serta di Kompleks Makanan Bayan Baru di sini meminta Majlis Bandaraya Pulau Pinang (MBPP) mengkaji semula keputusan untuk mengubah jalan-jalan di sekitar Bayan Baru menjadi jalan sehala.
Peniaga serta penjaja di pasar berkenaan bimbang pengubahsuaian jalan-jalan di Bayan Baru menjadi jalan sehala akan menyebabkan pengguna tidak lagi memasuki kawasan berkenaan.
Pengerusi Persatuan Kompleks Makanan Bayan Baru, Ang Toh Huat berkata, para peniaga menerima notis berkaitan penukaran jalan-jalan di Bayan Baru kepada jalan sehala pada minggu lalu.
“Sekiranya jalan-jalan di sekitar Bayan Baru diubah kepada jalan sehala, pengguna terpaksa melalui jalan yang dilencongkan sehingga ke tiga kilometer sebelum mereka boleh memasuki jalan ke pasar.
“Jalan di sekitar pasar Bayan Baru akan dijadikan laluan keluar, jadi kami bimbang pengguna tidak lagi mahu datang ke pasar ini kerana terpaksa melalui lencongan yang jauh,” katanya ketika ditemui di Pasar Awam Bayan Baru, di sini hari ini.
Menurutnya, para peniaga terkejut selepas menerima notis pengubahsuaian jalan berkenaan kerana pihak MBPP tidak memaklumkan atau berbincang dengan wakil persatuan mengenai pengubahsuaian jalan tersebut.

“Kami hanya terima notis sahaja, tapi tiada siapa yang datang berbincang dengan kami untuk menjelaskan mengapa jalan ini perlu diubah menjadi jalan sehala.
“Kami berharap keputusan ini dapat dikaji semula oleh pihak MBPP dan agensi terlibat kerana ini memang menyusahkan peniaga serta penduduk setempat,” katanya.
Dalam pada itu, seorang peniaga di Pasar Bayan Baru, Ooi Teong Eng pula memberitahu, para peniaga bimbang pelanggan enggan datang lagi membeli-belah ke pasar berkenaan.
“Pelanggan pasti tidak mahu ke sini lagi kerana jalan sudah pasti akan sesak, tambahan pula mereka terpaksa melalui jalan yang jauh untuk ke pasar.
“Kami bimbang rejeki kami akan terjejas berpunca daripada pengubahsuaian jalan ini,” katanya.
Dalam pada itu, Pengerusi Gerakan Pulau Pinang, Oh Tong Keong berkata, pihaknya berharap pengubahsuaian jalan di sekitar Bayan Baru itu akan dikaji semula oleh pihak berkuasa demi keselesaan penduduk serta peniaga di situ. – KOSMO! ONLINE


Terkurung punca pelajar universiti alami gangguan mental semasa pandemik
Oleh ROSLIZA MOHAMED

13 Oktober 2022, 3:56 pm
KOTA BHARU – Masalah gangguan mental yang dialami oleh golongan pelajar universiti sepanjang pandemik Covid-19 selama dua tahun lalu berpunca daripada tekanan ekoran kaedah pembelajaran secara dalam talian sehingga menyebabkan mereka terkurung.
Ketua Jabatan Psikiatri Pusat Pengajian Sains Perubatan Hospital Univeristi Sains Malaysia (HUSM), Profesor Madya Dr. Mohd. Azhar Mohd. Yasin berkata, maklumat tersebut diperoleh berdasarkan kepada statistik golongan berkenaan yang mendapatkan rawatan awal psikologi melalui perkhidmatan Talian Sokongan Psikososial Covid-19 pada tahun 2020 dan 2021.
Menurutnya, selain golongan pelajar universiti, masalah gangguan mental turut dialami orang dewasa dalam kalangan lelaki dan wanita yang berpunca daripada tekanan kewangan.
“Berdasarkan maklumat, seramai 2,482 golongen dewasa telah mendapat rawatan sokongan daripada perkhidmatan talian yang disediakan. Kita tidak menafikan pandemik Covid-19 dan Perintah Kawalan Pergerakan (PKP) menyebabkan ramai yang mengalami masalah mental.
“Kita dapat mengesan individu (alami masalah tekanan mental) ini menerusi talian hotline yang beroperasi selama 24 jam. Selain itu ada juga dalam kalangan individu yang datang bersemuka bagi mendapatkan rawatan,” katanya pada sidang akhbar Sambutan Hari Kesihatan Mental 2022 Peringkat Negeri Kelantan di HUSM, Kubang Kerian di sini hari ini.
Mengulas lanjut, Mohd. Azhar berkata, individu yang mengalami masalah mental akan diberi rawatan dan pemulihan sebaik mungkin, namun semua itu bergantung kepada pesakit.

“Individu yang menghadapi masalah mental akan diberi ubat-ubatan dan pihak hospital akan memantau dari semasa ke semasa.
“Jika golongan pesakit mental diberi peluang, mereka akan menyumbang kepada perkembangan diri dan masyarakat seperti orang lain,” ujarnya.
Tambahnya, HUSM turut memberi bantuan sewajarnya menerusi Pusat Inkubator Rehabilitasi Psikiatri dengan menyediakan platform latihan kemahiran secara praktikal bagi melatih pesakit mental mendapat latihan asas vokasional. – KOSMO! ONLINE


Jangan terpengaruh tawaran kerja lumayan sindiket penipuan
Oleh MOHD AZLI ADLAN

13 Oktober 2022, 4:14 pm
KUALA NERUS – Golongan muda dinasihatkan berhati-hati agar tidak terperdaya dengan sindiket penipuan dalam talian yang kononnya menawarkan peluang pekerjaan lumayan di luar negara.
Naib Pengerusi Kanan Yayasan Pencegahan Jenayah Malaysia (MCPF), Datuk Seri Ayub Yaakob berkata, taktik terbaharu itu menyebabkan semakin ramai golongan muda menjadi mangsa keldai akaun apabila akaun bank mereka dimanipulasi bagi kegiatan penipuan.
Beliau berkata, tambah menakutkan, segelintir mangsa yang terperdaya mengikut ke luar negara sebelum dikurung dan dipaksa menjadi anggota sindiket berkenaan.
“Mereka dipaksa untuk menghubungi orang ramai untuk melakukan aktiviti penipuan dalam talian.
“KPI (Indeks Petunjuk Prestasi Utama) berkaitan jumlah mangsa yang perlu dihubungi dan ditipu diberikan. Mereka akan diancam jika gagal mencapainya” katanya selepas menghadiri program Bicara ‘Scammer Semakin Bijak’ di Universiti Malaysia Terengganu (UMT) di sini hari ini.
Ayub berkata, sekiranya terjebak, jalan keluar amat sukar kerana mereka akan menjadi sama ada mangsa pemerdagangan manusia atau terlibat dalam aktiviti penggubahan wang haram.

Sehubungan itu, beliau menasihatkan orang ramai termasuk golongan muda agar berhati-hati dengan taktik penipuan sindiket dalam talian yang sentiasa berubah-ubah mengikut trend semasa.
“Senang kata, jangan layan langsung panggilan atau mesej meragukan terutama daripada pihak tidak dikenali.
“Sindiket penipuan dalam talian biasanya memiliki profil peribadi sasaran yang akan digunakan untuk mengelirukan mangsa sekiranya terus dilayan,” katanya. – KOSMO! ONLINE


Pegawai tinggi kerajaan buat tuntutan palsu makanan haiwan
Oleh MUHAMMAD AYMAN GHAFFA

13 Oktober 2022, 4:04 pm
KOTA BHARU – Seorang pegawai tinggi sebuah jabatan kerajaan dan seorang lagi bekas pegawai kanan di jabatan sama di Kelantan direman selama tujuh hari bagi membantu siasatan berhubung kes mengemukakan tuntutan palsu bagi pembekalan makanan haiwan.
Sumber Suruhanjaya Pencegahan Rasuah Malaysia (SPRM) berkata, perintah reman itu dikeluarkan oleh Majistret Tuan Mohd. Izdham Naim Che Ani di Mahkamah Majistret di sini hari ini.
Katanta, seorang individu yang berusia 44 tahun itu ditahan kira-kira pukul 8.45 malam tadi di pejabat SPRM Kelantan di sini.
“Lelaki itu direman bermula hari ini sehingga Rabu depan untuk siasatan lanjut.
“Bekas pegawai kanan terbabit pula ditahan pada pukul 7 malam kelmarin di pejabat SPRM Kelantan. Perintah reman terhadapnya bermula semalam sehingga Khamis depan,” katanya.
Menurutnya, kedua-dua lelaki itu ditahan selepas disyaki berpakat dengan pembekal bagi mengemukakan tuntutan yang mengandungi butiran matan palsu berhubung pembekalan makanan haiwan kepada sebuah jabatan di Kelantan pada Januari dan Mac lalu.

Katanya, kes disiasat mengikut Seksyen 18 Akta SPRM 2009 kerana membuat tuntutan palsu – KOSMO! ONLINE


21 kawasan Sungai Besar terjejas bekalan air
Oleh ISKANDAR SHAH MOHAMED

14 Oktober 2022, 7:40 pm
SABAK BERNAM – Sebanyak 21 kawasan di Sungai Besar mengalami gangguan bekalan air tidak berjadual berikutan insiden paip pecah di Jambatan Parit Changkat, Peket 20, Sungai Haji Dorani, di sini, hari ini.
Pengurusan Air Selangor Sdn. Bhd. (Air Selangor) memaklumkan penutupan sementara bekalan air dilakukan bagi kerja pembaikan pukul 4.09 petang tadi.
“Lokasi terjejas itu meliputi Parit 9 hingga 15, Tali Air 9 hingga 13, Peket 100, Peket 60, Peket 20, Parit Changkat dan Pekan Pasir Panjang.
“Turut terjejas adalah Batu 23, Kampung Sungai Nipah Simpang 5, Sebelah Laut dan Sebelah Sawah-Ban Cannal,” katanya hari ini.
Menurut Air Selangor, proses kerja pembaikan masih sedang giat dilaksanakan.
“Status terkini akan dimaklumkan dan sasaran awal kerja disiapkan pukul 3.30 pagi esok,” ujarnya.

Orang ramai yang ingin mendapatkan bantuan kecemasan boleh menghubungi Air Selangor di talian 15300. – KOSMO!ONLINE


Wanita taksub dengan kematian hadiri 200 pengebumian di seluruh dunia
Oleh KOSMO!

14 Oktober 2022, 8:00 pm
LONDON – Seorang wanita di Britain yang mempunyai minat terhadap kematian dan tanah perkuburan mendedahkan bahawa dia mengembara ke seluruh dunia untuk menghadiri 200 upacara pengebumian orang yang tidak dikenali, lapor akhbar Daily Mail semalam.
Jeane Trend-Hill, 55, dari Islington, London mula menghadiri banyak upacara pengebumian selepas secara tidak sengaja menyertai upacara itu di sebuah gereja pada 2012.
Selepas menjadi pelawat tetap di sebuah tanah perkuburan tempatan, pekerja tempat itu meminta dia menghadiri upacara pengebumian individu sebatang kara.
Ramai orang tidak dikenali kini menghubungi Jeane untuk meminta dia menyertai upacara pengebumian bagi memastikan tiada sesiapa yang dikebumikan bersendirian.
“Saya tertarik dengan kematian sejak kecil. Kami sekeluarga akan pergi ke tanah perkuburan dan saya sering berjalan melihat semua kubur.
“Saya bangga menghadiri upacara pengebumian orang tidak dikenali yang tidak dihadiri oleh ahli keluarga mereka,” kata Jeane.

Disebabkan minatnya, Jeane turut meluangkan masa membersihkan dan mengemas tanah kubur.
Dia pernah melawat kubur di beberapa lokasi seperti di Paris dan Venice selain berjaya menamatkan ijazah Doktor Falsafah (PhD) dalam bidang sains mayat untuk menjadi ahli sejarah tanah perkuburan. – Agensi


Pura-pura mahu beli serai sebelum ragut rantai warga emas
Oleh AZAHAR HASHIM

14 Oktober 2022, 10:44 pm
KULIM – Polis memburu dua lelaki yang bertindak meragut rantai leher dipakai seorang wanita warga emas dalam kejadian di Kampung Sedim, di sini semalam.
Dalam kejadian kira-kira pukul 12 tengah hari itu, mangsa berusia 70 tahun dihampiri dua individu tidak dikenali menaiki sebuah motosikal bersama seorang kanak-kanak lelaki.
Dua lelaki terbabit dikatakan berpura-pura mahu membeli serai yang ditanam mangsa sebelum salah seorang suspek merentap rantai leher wanita itu sebelum meloloskan diri.
Ketua Polis Daerah Kulim, Superintendan Mohd. Redzuan Salleh berkata, kejadian berlaku ketika mangsa sedang menyapu sampah di halaman rumahnya.
“Dua lelaki bersama seorang kanak-kanak lelaki tidak dikenali yang menaiki motosikal jenis Yamaha LC menghampiri mangsa.
“Salah seorang daripada suspek kemudian bertanyakan mengenai pokok serai yang ditanam mangsa,” katanya dalam kenyataan di sini hari ini.

Menurutnya, suspek seterusnya berpura-pura hendak membeli serai tersebut.
“Semasa hendak menghulurkan wang kepada warga emas itu, suspek terus meragut rantai leher emas yang dipakai mangsa dan terus melarikan diri,” ujarnya.
Katanya, semasa kejadian, hanya terdapat mangsa bersama cucunya sahaja yang berusia empat tahun di halaman rumah itu.
“Tiada saksi atau jiran yang melihat kejadian tersebut dengan mangsa mengalami kesan merah di bahagian leher akibat rantai direntap oleh suspek.
“Mangsa mengalami kerugian kira-kira RM5,000,” katanya.
Tambahnya, kes disiasat di bawah Seksyen 395 Kanun Keseksaan dan siasatan masih diteruskan bagi mengesan suspek terlibat. – KOSMO! ONLINE


3,096 graduan USIM diraikan pada Majlis Konvokesyen ke-20
Oleh ZAKKINA WATI AHMAD TARMIZI

14 Oktober 2022, 7:52 pm
SEREMBAN – Universiti Sains Islam Malaysia (USIM) akan meraikan seramai 3,096 orang graduannya dalam Majlis Konvokesyen USIM ke- 20 yang akan diadakan pada 13 hingga 15 Disember depan.
Naib Canselor USIM, Prof. Dr. Sharifudin Md. Shaarani berkata, ia merupakan majlis konvokesyen kali kedua yang diadakan secara fizikal selepas penularan pandemik Covid-19 bermula kira-kira tiga tahun lalu.
“Ia melibatkan 2,619 orang graduan Ijazah Sarjana Muda dan 400 orang graduan siswazah dan 77 siswazah tahun 2020 dan 2021.
“Majlis berlangsung bermula 13 hingga 15 Disember dan dilaksanakan dalam enam sesi bertempat di Dewan Tuanku Canselor, USIM Nilai,” katanya ketika ditemui selepas Majlis Bersama Media – USIM di Nilai di sini hari ini.
Kata beliau ‘Graduan Cemerlang, USIM Disayang’ telah dipilih sebagai tema konvokesyen pada kali ini.
“Majlis Konvokesyen akan di mulakan dengan Majlis Pengisytiharan Konvokesyen pada 13 Disember yang akan disempurnakan oleh Canselor USIM, Tuanku Ampuan Besar Negeri Sembilan, Tuanku Aishah Rohani Tengku Besar Mahmud,” katanya.

Dalam pada itu, Sharifudin berharap majlis yang dianjurkan pihaknya hari ini bagi meraikan pengamal media merupakan medium untuk mengeratkan hubungan di antara kedua belah pihak.
“Media merupakan rakan strategik yang penting dalam usaha untuk memposisikan USIM di mata masyarakat bagi mendukung hasrat dan agenda universiti.
“Perkembangan dan kemajuan universiti berdasarkan pencapaian dan kebolehan tinggi oleh pelajar serta kakitangan tidak akan tercapai sekiranya tidak disebarluas kepada seluruh lapisan masyarakat,” katanya. – KOSMO! ONLINE


Jemaah umrah Malaysia rebah di Mekah akibat serangan radang paru-paru
Oleh KOSMO!

14 Oktober 2022, 9:00 pm
MEKAH – Seorang jemaah umrah dari Malaysia berjaya diselamatkan oleh pasukan doktor selepas dikejarkan ke hospital akibat pneumonia kronik dan kegagalan pernafasan, lapor akhbar Saudi Gazette semalam.
Mangsa yang berusia 72 tahun rebah semasa melakukan  ibadah umrah dan dihantar ke Hospital Kecemasan Ajyad, dekat Masjidil Haram.
Jurucakap Kluster Kesihatan Mekah, Hatem Al-Masoudi berkata,  pasukan respons pantas dari hospital itu menangani kes tersebut dengan cepat apabila pesakit dipindahkan ke hospital dan memberikan pertolongan cemas dengan segera.
“Pesakit itu segera diletakkan pada ventilator (alat bantuan pernafasan) sehingga keadaannya menjadi stabil,” jelas Hatem. – Agensi


Pesohor media sosial Singapura dipenjara tiga minggu
Oleh KOSMO!

14 Oktober 2022, 9:30 pm
SINGAPURA – Seorang pencipta kandungan di Singapura dijatuhi hukuman penjara dan denda kerana melanggar undang-undang berkaitan perkara lucah, sekali gus sabitan pertama di negara pulau itu membabitkan pengguna laman web pornografi, lapor laman berita Wion News semalam
Pada Rabu lalu, Titus Low, 22, dijatuhi hukuman penjara selama tiga minggu dan denda SGD 3,000 (RM9,923) kerana berkongsi foto dan video lucah di sebuah laman web dewasa, OnlyFans.
Tertuduh dijatuhi hukuman selepas mengaku bersalah melanggar perintah polis yang menyekat aksesnya kepada platform langganan dewasa itu semasa disiasat atas dakwaan melanggar undang-undang lucah.
 Menurut stesen penyiaran CNN sebagai memetik penjelasan peguam Low, hukuman penjara tertuduh akan bermula pada 26 Oktober ini.
Mengikut undang-undang Singapura, penjualan dan pengeluaran bahan lucah adalah dilarang tetapi tidak mengharamkan aktiviti menonton bahan lucah.
OnlyFans berjaya mengumpulkan sejumlah besar pelanggan di Singapura walaupun wujud undang-undang ketat dalam menyekat akses kepada platform kandungan dewasa secara online.

Low disiasat selepas seorang wanita memfailkan aduan pada Disember tahun lalu selepas wanita itu menemui imej lucahnya dalam telefon anak saudara perempuannya yang berusia 12 tahun.
Susulan aduan itu, polis merampas telefon dan iPad milik Low dan menyekat aksesnya dalam akaun OnlyFans.
Bagaimanapun, dia berjaya mengakses akaun itu semula dan kembali berkongsi foto dewasa. Dia juga dilaporkan mencipta akaun kedua di platform berkenaan. – Agensi


Ibu muda dipaksa lakukan hubungan intim oleh lelaki sudah beristeri
Oleh KOSMO!

14 Oktober 2022, 10:00 pm
JAKARTA – Seorang ibu muda di Sumatera Selatan, Indonesia dipaksa melakukan hubungan seks oleh seorang lelaki sudah beristeri yang mengancam akan mencederakannya, lapor laman berita Suara.com.
Kejadian berlaku kepada S, 30, di rumahnya. Dia terpaksa akur dengan kehendak suspek kerana kaki dan tangannya diikat selain diacukan sebilah pisau.
Ketua Unit Siasatan Jenayah, AKP Jailili dan Ketua Hubungan Masyarakat (Humas), Joni Indrajaya berkata, kejadian itu berlaku pada Selasa lalu sekitar pukul 12.30 tengah malam (waktu tempatan).
Suspek pergi ke rumah mangsa dan memaksa melakukan seks dengannya. Oleh kerana menolak, mangsa dipaksa membuka pakaian selain tangan dan kakinya diikat.
Setelah suspek puas, mangsa ditinggalkan selepas membuka ikatan pada kaki dan tangannya.
Akibat kejadian itu, mangsa dikatakan sakit di bahagian kemaluannya selain cedera di kepala.

Suspek ditahan di rumahnya selepas keberadaannya dimaklumkan oleh seorang penduduk kampung.
“Suspek ditahan tanpa melawan dan dibawa ke Ibu pejabat Polis Muratara untuk didakwa mengikut undang-undang,” demikian kenyataan balai polis Sumatera Selatan. – Agensi


Juara bertahan layak ke separuh akhir
Oleh MUHAMMAD ZUHAILY BADLISHAH

14 Oktober 2022, 8:31 pm
KUALA LUMPUR – Juara bertahan, Perak akhirnya berjaya mengesahkan tiket ke separuh akhir Piala Tun Abdul Razak sebagai juara Kumpulan A.
Kejayaan itu hadir menerusi kemenangan 5-2 ke atas Angkatan Tentera Malaysia (ATM) pada aksi terakhir Kumpulan A di Stadium Hoki Nasional, Bukit Jalil hari ini.
Perak bermula garang dengan dua gol pantas seawal minit pertama dan ketujuh menerusi Muhammad Hafizal Halmi serta Danial Aiza Ahmad Zubir.
Tidak lama kemudian, skuad bimbingan S. Jagatheesan itu menambah dua lagi gol padang melalui penyerangnya, Azril Misron pada minit ke-15 dan 17.
ATM cuba bangkit dengan menjaringkan dua gol menjadikan kedudukan 4-2 melalui Muhammad Irfan Haiqal Abdul Rahim dan Mohamad Sufian Marsom pada minit ke-39 serta 52.
Bagaimanapun, ia sudah terlambat untuk menghalang Perak yang memastikan kemenangan selesa dengan gol kelima menerusi kapten, Syed Syafiq Syed Cholan empat minit sebelum tamat perlawanan.

Selain Perak, Johor selaku naib juara Kumpulan A turut mara ke separuh akhir untuk menentang dua pasukan teratas Kumpulan B iaitu Pahang dan Melaka.
Saingan separuh akhir akan berlangsung di Stadium Hoki Nasional esok, manakala final dan penentuan tempat ketiga dan keempat dijadualkan di venue sama pada Ahad ini. – KOSMO! ONLINE


28 tan daging kerbau dari India dirampas
Oleh SITI NOR MAS ERAH AMRAN

14 Oktober 2022, 10:30 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas 28 tan daging kerbau sejuk beku dari India bernilai RM270,000 di Pengkalan Kontena Butterworth Utara (NBCT), di sini hari ini.
Pengarahnya, Muhammad Ikram Abd Talib berkata, rampasan itu hasil pemeriksaan rutin yang dilakukan oleh sepasukan pegawai penguat kuasa jabatan berkenaan.
Menurutnya, pemeriksaan mendapati bahan dagangan yang diisi dalam 1,167 kotak itu menggunakan maklumat yang mengelirukan.
“Maklumat pada sijil kesihatan dan sijil halal yang dikeluarkan dari negara pengeksport adalah tidak tepat dan berbeza.
“Justeru, barangan dagangan terbabit ditahan untuk tindakan selanjutnya,” katanya dalam satu kenyataan hari ini.
Kes disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728) kerana memberikan maklumat mengelirukan dalam pengimportan di bawah akta terbabit.

Sabit kesalahan boleh didenda tidak melebihi RM50,000 atau penjara selama tempoh tidak melebihi dua tahun atau kedua-duanya.
Sehubungan itu jelasnya, anggota penguat kuasa MAQIS akan terus melakukan pemeriksaan keluaran pertanian di setiap pintu masuk negara bagi memastikan produk yang diimport ke negara ini bebas ancaman perosak, penyakit dan bahan cemar.
“Tindakan itu bagi memastikan keluaran pertanian mematuhi syarat serta peraturan yang ditetapkan oleh kerajaan,” tambahnya. – KOSMO! ONLINE


Arab Saudi selar AS, nafi politikkan minyak
Oleh KOSMO!

14 Oktober 2022, 8:30 pm
RIYADH – Arab Saudi memberitahu Amerika Syarikat (AS) bahawa tindakan menangguhkan keputusan Pertubuhan Negara-Negara Pengeksport Petroleum (OPEC) dan sekutu-sekutunya untuk mengurangkan pengeluaran minyak akan membawa kesan negatif kepada dunia, lapor akhbar Arab News semalam.
OPEC dan 10 sekutunya diketuai oleh Russia telah bersetuju untuk mengurangkan bekalan minyak dunia kepada sebanyak 2 juta tong sehari pada 5 Oktober lalu.
Presiden AS, Joe Biden yang cuba menghalang Russia daripada mengaut keuntungan daripada penjualan minyak bagi meredakan perang di Ukraine, menyifatkan keputusan itu sebagai ‘mementingkan diri sendiri’ dan akan menjejaskan hubungan baik antara Washington dan Riyadh.
Sebagai tindak balas, Kementerian Luar Arab Saudi menafikan dakwaan bahawa Riyadh berpihak kepada Russia dalam konflik atau menyokong langkah mengehadkan pengeluaran atas sebab  politik.
“Kerajaan Arab Saudi menjelaskan melalui rundingan berterusan dengan Pentadbiran AS bahawa penangguhan keputusan OPEC selama sebulan akan memberikan kesan negatif dari sudut  ekonomi,” jelas kenyataan itu.
Kerajaan Arab Saudi juga menolak kenyataan yang mengkritiknya selepas keputusan OPEC pada minggu lalu untuk mengurangkan bekalan minyak dunia.

Menurut kementerian itu, perjanjian antara negara-negara OPEC adalah sebulat suara dengan tujuan mengimbangi bekalan dan permintaan untuk mengekang kadar turun naik harga  pasaran.
“Arab Saudi tidak mempolitikkan minyak. Kami tidak melihat minyak sebagai senjata. Objektif kami adalah untuk membawa kestabilan kepada pasaran minyak.
“Rekod kami sangat jelas mengenai perkara ini bukan sejak beberapa minggu lalu tetapi beberapa dekad yang lalu,” kata Menteri Negara bagi Hal Ehwal Luar Arab Saudi, Adel al-Jubeir dalam temu bual bersama CNN. – Agensi


Mahkamah: Bubar parlimen, Ismail Sabri mohon batal saman pemula Charles Santiago
Oleh NUZULSHAM SHAMSUDDIN

14 Oktober 2022, 6:53 pm
KUALA LUMPUR – Perdana Menteri Datuk Seri Ismail Sabri Yaakob, kerajaan dan Suruhanjaya Pilihan Raya (SPR) memfailkan permohonan untuk membatalkan saman pemula yang difailkan penyandang Ahli Parlimen Klang, Charles Santiago, berhubung pembubaran Parlimen.
Permohonan membatalkan saman pemula itu difailkan di Pejabat Pendaftar Mahkamah Tinggi di sini hari ini.
Menurut dokumen yang diperoleh, defendan-defendan memohon supaya prosiding tindakan undang-undang berkenaan digantung sehingga permohonan mereka untuk membatalkannya diputuskan Mahkamah Tinggi mengikut Aturan 18 Kaedah 19(1)(a) atau (b) dan (d) Kaedah-Kaedah Mahkamah 2012.
Permohonan untuk membatalkan saman pemula berkenaan dibuat dengan alasan bahawa ia tidak mendedahkan kausa tindakan mahu pun kausa tindakan yang munasabah ke atas mereka.
Ia adalah kerana kuasa Yang di-Pertuan Agong (YDPA) dalam membuat pengisytiharan pembubaran Parlimen ke-14 mengikut Perkara 55(2) dan Perkara 40(2)(b) Perlembagaan Persekutuan tidak boleh diadili (non justiciable) dan tidak boleh dipertikaikan di mahkamah.
“Isu keesahan permintaan pembubaran Parlimen ke-14 oleh defendan Pertama kepada YDPA pada 9 Oktober lalu adalah bersifat akademik kerana YDPA telahpun memperkenankan permintaan tersebut di bawah Perkara 40(2)(b) dan Perkara 55(2) dan seterusnya membubarkan Parlimen.

“Pengisytiharan dan pembubaran Parlimen merupakan kuasa YDPA di bawah Perlembagaan Persekutuan yang mana badan kehakiman selaku penjaga kepada keadilan (guardian of justice) perlu memelihara prinsip keperlembagaan ini,” kata defendan-defendan.
Pada 12 Oktober lalu, Charles menfailkan saman pemula dengan menamakan Ismail Sabri, Kerajaan Malaysia dan SPR masing-masing sebagai defendan pertama hingga ketiga.
Saman pemula itu adalah bertujuan menghalang SPR daripada menjalankan Pilihan Raya Umum (PRU).
Berdasarkan dokumen, plaintif memohon deklarasi bahawa permintaan Ismail Sabri kepada Yang di-Pertuan Agong (YDPA) pada 9 Oktober lepas untuk pembubaran Parlimen ke-14 adalah menyalahi Perkara 40(1) dan (1A) Perlembagaan Persekutuan kerana permintaan itu tidak dibuat berdasarkan nasihat atau kuasa am, jemaah menteri dan oleh itu ia terbatal serta tidak sah. – KOSMO! ONLINE


Wanita keluar tanpa mahram dianggap bermaksiat undang kemarahan
Oleh NUR ALWANI A. BAKAR

14 Oktober 2022, 7:20 pm
PETALING JAYA – Tindakan seorang pemilik Facebook mengeluarkan kenyataan bahawa wanita keluar rumah tanpa mahram dianggap melakukan maksiat mengundang kemarahan orang ramai.
Menerusi hantaran tersebut, katanya, wanita perlu banyak bertaubat dan mengaji semula sekiranya melakukan kesalahan berkenaan.
Bagaimanapun, hantaran itu yang kemudian dikongsi seorang pengguna Twitter mengundang pelbagai reaksi kerana disifatkan seolah-olah merendahkan martabat kaum wanita.
“Aku janda anak dua, ayah sudah meninggal. Adik lelaki dah kahwin dan anak lelaki masih sekolah. Jadi, nak heret siapa pergi kerja? Kalau tak kerja, anak aku nak makan apa?,” ciap Delina.
“Oh, tidak! Tidak boleh pergi kerja,” ujar emmrds.
“Bayangkan, nak keluar pergi beli barang dapur pun kena cop buat maksiat,” kata akaun anon.

Difahamkan pemilik Facebook berkenaan telah memadamkan hantaran itu selepas ia mendapat banyak maklum balas orang ramai.
Sementara itu, Pejabat Mufti Wilayah Persekutuan turut menegaskan bahawa setiap wanita perlu mendapatkan keizinan daripada mahram mereka dan tidak keluar ke tempat yang boleh mendatangkan fitnah terhadap dirinya.
“Kami menasihatkan agar golongan wanita sentiasa menjaga maruah dan adab-adab islam agar mereka terpelihara daripada sebarang tohmahan dan menjamin kehidupan bersyariat,” katanya. – KOSMO! ONLINE


2,000 wanita tunggu masa jadi janda
Oleh KOSMO!

14 Oktober 2022, 6:30 pm
JAKARTA – Seramai 2,000 orang wanita di daerah Bojonegoro, Jawa Timur akan bergelar janda selepas memohon tuntutan cerai kepada  Jabatan Agama Islam (PA) setakat awal bulan ini, lapor laman berita iNews.id hari ini.
Berdasarkan rekod yang dicatat oleh PA Bojenogoro, terdapat 2,300 kes tuntutan cerai daripada  pihak isteri bermula Januari hingga Oktober tahun ini.
Alasan  paling banyak diberikan adalah tidak tahan dengan ketagihan suami yang kemaruk bermain judi online.
Menurut Ketua Panitera PA Bojonegoro, Sholikin Jamik, kebanyakan  isteri sudah putus asa dan muak dengan perangai suami yang tidak dapat meninggalkan tabiat berjudi online.
“Daripada 2,300 kes, hanya 300 sahaja cerai talak iaitu dilafazkan oleh suami. Selebihnya adalah cerai fasakh iaitu perceraian yang dituntut oleh pihak isteri.
“Mereka lebih rela menjanda daripada terus hidup bersama penagih judi online,” kata Sholikin.

Menurutnya, dalam sehari terdapat berpuluh-puluh sidang perceraian diadakan di jabatan tersebut.
Jelasnya, daripada ribuan kes penceraian itu, wujud fenomena baharu iaitu si isteri menuntut cerai kerana suaminya ketagih judi online. – Agensi


Gadis autisme diumpan ke taman, parah dipukul rakan sekolah
Oleh KOSMO!

14 Oktober 2022, 7:30 pm
EDINBURGH – Seorang gadis autisme di Scotland diumpan ke sebuah taman sebelum dipukul sehingga pengsan oleh seorang remaja ketika 10 remaja lain merakam serangan itu dengan menggunakan telefon pintar mereka, lapor akhbar Daily Star.
Abbie Jarvis, 12, dimasukkan ke hospital selama dua hari selepas diserang di Drumchapel, Glasgow pada 4 Oktober lalu.
Abbie bersetuju untuk bertemu seorang rakan sekolahnya di sebuah taman tetapi diserang oleh seorang gadis lain ketika kumpulan remaja itu merakam kejadian tersebut.
Dia ditumbuk di muka beberapa kali sebelum jatuh ke tanah dan ditendang di kepala, lapor akhbar Daily Record.
Ibu Abbie, Angela, 43, memaklumkan bahawa dia mempunyai ‘perasan buruk’ selepas anaknya tidak membalas mesej.
Angela kemudian menerima panggilan telefon daripada Abbie dan mendengar seorang gadis menjerit namanya sebelum talian terputus.

Dia bergegas keluar untuk mencari Abbie, namun gagal. Setelah pulang ke rumah, dia menemui anaknya dalam keadaan berlumuran darah dan hampir tidak sedarkan diri di belakang kereta ibu bapa lain.
“Dia berlumuran darah dan tidak sedarkan diri. Dia bahkan tidak mampu bercakap. Dia mempunyai benjol di kepala yang sangat besar,” kata Angela.
Angela membawa Abbie ke hospital terdekat untuk mendapatkan rawatan.
Polis Scotland mengesahkan bahawa seorang gadis berusia 13 tahun terlibat dalam serangan itu. Dia dihadapkan ke Mahkamah Syerif Glasgow sebelum dibenarkan ikat jamin dengan syarat tidak mendekati mangsa.
Menurut Angela, anak perempuannya kini trauma dan terlalu takut untuk meninggalkan rumah. – Agensi


Angkara bau makanan, wanita cedera dipukul abang
Oleh AZMI NORDIN

14 Oktober 2022, 6:57 pm
KAJANG – Seorang lelaki tergamak memukul adik perempuannya sehingga cedera akibat berang bau asap masakan yang masuk ke dalam biliknya di kediaman mereka, di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan daripada mangsa iaitu wanita tempatan berusia 24 tahun pada hari yang sama kejadian berlaku.
Katanya, suspek berusia 31 tahun itu bertindak demikian kerana biliknya berasa bahang atas tindakan adiknya yang sedang memasak ketika itu.
“Pergaduhan terjadi ketika mangsa sedang memasak di dapur sehingga bau dan asap masakan masuk ke bilik suspek menyebabkan biliknya berasa bahang.
“Ekoran itu, suspek telah keluar dari bilik dan menunjukkan protes dengan cara menutup pintu secara kuat sambil memaki hamun mangsa selain bertindak menarik rambut, menumbuk dan menampar di bahagian muka pengadu” katanya dalam kenyataan hari ini.
Susulan itu, kata beliau, mangsa telah mendapatkan rawatan di hospital dan disahkan mengalami kecederaan serta patah gigi hadapan akibat ditumbuk oleh suspek.

“Bertindak atas maklumat, sepasukan polis dari Bahagian Siasatan Jenayah Ibu Pejabat Daerah Kajang berjaya menahan suspek di rumah sekitar pukul 1.30 pagi, hari ini.
“Suspek ditahan reman sehingga isnin depan bagi membantu siasatan,” katanya.
Kes disiasat dibawah Seksyen 325 Kanun Keseksaan dan orang ramai yang mempunyai maklumat mengenai kes ini boleh menghubungi mana-mana balai polis terdekat atau Pegawai Penyiasat kes Inspektor Suresh a/l Krishnan di talian 017-4333795 bagi membantu siasatan. – KOSMO! ONLINE


Gudang simpan jual, beli mercun haram diserbu
Oleh MOHD YUNUS YAKKUB

14 Oktober 2022, 7:22 pm
KLANG – Kegiatan penyimpanan dan penjualan mercun tanpa permit sempena Deepavali hanya bertahan selama 10 hari apabila berjaya dibongkar menerusi serbuan sebuah gudang di Jalan Dato Dollah di sini, semalam.
Dalam serbuan pukul 6 petang itu berjaya merampas 226 kotak pelbagai jenis bahan letupan mercun dianggarkan RM 120,000 selain menahan seorang pemilik gudang tersebut yang berusia 48 tahun.
Ketua Polis Daerah Klang Selatan, Asisten Komisoner Cha Hoong Fong berkata, semasa operasi dilakukan suspek lelaki itu duduk di luar gudang dan cuba melarikan diri namun gagal.
Katanya, siasatan awal mendapati operasi penjualan telah berlaku sejak 10 hari lalu di gudang itu.
“Mercun itu dijual secara borong kepada peniaga-peniaga jalanan bagi persediaan sambutan hari Deepavali yang bakal menjelang tiba.
“Hasil siasatan turut mendapati penjualan dan penyimpanan bahan mercun ini tidak melibatkan geng sebaliknya orang perseorangan,” katanya dalam kenyataan hari ini.

Beliau menambah, hasil semakan mendapati pemilik gudang itu mempunyai rekod lampau berkaitan Seksyen 392 Kanun Keseksaan.
Tegas Hoong Fong, pihaknya telah mendapat perintah reman selama empat hari terhadap suspek tersebut dan kes disiasat mengikut Seksyen 8 Akta Bahan Letupan 1957.
“Polis juga sedang mempergiatkan usaha untuk mengesan dan menangkap pemilik atau peniaga yang terlibat dengan penjualan bahan letupan mercun tanpa permit di kawasan Klang,” katanya. – KOSMO!ONLINE


Presiden persatuan pemburu maut perut tembus ditanduk kerbau satu tan
Oleh KOSMO!

14 Oktober 2022, 7:00 pm
BUENOS AIRES – Seorang presiden persatuan pemburu di Mexico maut ditanduk seekor kerbau ketika menyertai aktiviti memburu di wilayah Entre Rios, tengah Argentina, lapor akhbar Daily Star semalam.
Mario Canales, 64, dan rakan-rakannya bersembunyi pada jarak 30 meter sebelum dia membidik senapang dan melepaskan tembakan ke arah haiwan seberat 1 tan itu.
Canales bagaimanapun gagal menumbangkan kerbau itu yang kemudian mengejar mereka.
Dia parah akibat ditanduk sebelum rakan-rakan pemburu lain melepaskan lima das tembakan dan membunuh kerbau liar itu.
Mangsa dimasukkan ke dalam sebuah trak dan dibawa ke hospital tempatan kerana tiada liputan telefon bimbit untuk menghubungi ambulans, lapor akhbar Argentina, Pagina 12.
Menurut laporan, mangsa meninggal dunia sebelum tiba di hospital selepas mengalami kejutan.

Bedah siasat mendapati Canales mengalami patah tulang tusuk dan retak sternum serta luka tusukan di perut.
“Kesedihan yang besar atas pemergian seorang lelaki yang hebat dan seorang kawan,” kata persatuan itu dalam satu kenyataan.
Pejabat pendakwa raya Entre Rios membuka kertas siasatan berhubung kejadian itu kerana aktiviti memburu kerbau adalah melanggar undang-undang perlindungan hidupan liar di wilayah itu.
Pihak berkuasa menyoal siasat tiga rakan yang mengembara bersama Canales dalam  rombongan memburu tersebut. – Agensi


Pahang, Perlis bubar DUN hari ini | 15 MINIT MMTV 14 Oktober 2022
Oleh KOSMO!

14 Oktober 2022, 6:55 pm


Suke mula kutip tol tengah malam ini
Oleh NUR HUDA MUSA

14 Oktober 2022, 7:40 pm
PETALING JAYA – Kutipan tol di Lebuh Raya Bertingkat Sungai Besi-Ulu Kelang (Suke) akan dikenakan kepada pengguna bermula 12.01 tengah malam ini.
Projek Lintasan Kota Holdings Sdn. Bhd. (Prolintas) berkata, kutipan tol itu melibatkan jajaran fasa satu iaitu dari Persimpangan Cheras–Kajang hingga Persimpangan Bukit Antarabangsa yang telah dibuka kepada pengguna pada 16 September 2022 lalu.
“Bayaran akan dikenakan kepada pengguna yang melalui Plaza Tol Bukit Teratai dan Plaza Tol Ampang dengan kadar tol mengikut kelas kenderaan.
“Bagi kelas 1 (Kereta) bayaran yang dikenakan ialah sebanyak RM2.30, kelas 2 (Lori) RM4.60, kelas 3 (Treler) RM6.90, kelas 4 (Teksi) RM1.20, dan kelas 5 (Bas) RM2.30,” katanya dalam kenyataan di sini hari ini.
Tambah kenyataan itu katanya, kutipan tol akan dilaksanakan secara elektronik sepenuhnya menggunakan kad Touch ‘N Go, SmartTAG dan RFID.
“Sehubungan dengan itu, pengguna disarankan agar memastikan baki kad Touch ‘N Go dan e-wallet adalah mencukupi sebelum memasuki lebuh raya berkenaan.

“Pada masa sama, bahagian operasi Suke akan sentiasa memantau kelancaran sistem kutipan tol di kedua-dua plaza tol selain menempatkan petugas di lorong plaza tol kedua-dua arah lebuh raya terutama pada waktu puncak bagi membantu pengguna yang menghadapi kesulitan,” ujarnya.
Selain itu katanya, pengguna juga dinasihatkan supaya mematuhi peraturan keselamatan jalan raya dan papan tanda arah yang disediakan semasa melalui plaza tol bagi memastikan perjalanan yang lancar ke destinasi yang dituju.
“Sebarang pertanyaan lanjut boleh diajukan dengan menghubungi Suke hotline di talian 1-300-88-9922.
“Pihak syarikat berterima kasih atas sokongan dan maklum balas yang diterima sepanjang sebulan fasa 1 Lebuhraya Suke dibuka dan berharap akan meraih sokongan berterusan daripada pengguna untuk fasa operasi selanjutnya,” tambahnya.
Terdahulu, lebuh raya Suke ialah satu daripada enam lebuh raya kendalian Prolintas, pengendali lebuh raya terbesar di Lembah Klang. – KOSMO! ONLINE


Bising punca empat lelaki bergaduh
Oleh TUAN NURHIDAYAH TUAN AB.GHANI

14 Oktober 2022, 6:42 pm
AMPANG – Gara-gara bergaduh di kawasan parkir kenderaan, empat lelaki warga tempatan diberkas polis dalam kejadian di Jalan Seri Merdeka 1, di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua suspek berusia 26 hingga 54 tahun itu diberkas menerusi serbuan berasingan sekitar lokasi kejadian.
“Hasil siasatan mendapati kempat-empat suspek dalam keadaan mabuk dan pergaduhan terjadi kerana salah seorang daripada suspek meminta tiga rakan lain untuk tidak terlalu bising,” katanya dalam kenyataan hari ini.
Bagaimanapun, pihak polis mengesahkan tiada sebarang kecederaan fizikal dilaporkan rentetan pergaduhan pada malam tersebut.
“Kita rampas satu pistol gam panas digunakan salah seorang suspek ketika pergaduhan dan satu helmet biru serta motosikal jenis Yamaha Lagenda 115.
“Menurut semakan polis, kesemua suspek mempunyai rekod lampau kesalahan jenayah namun, hasil saringan air kencing mendapati kesemua suspek negatif dadah,” ujarnya.

Tambahnya, kes disiasat di bawah Seksyen 148 Kanun Keseksaan dan kesemua suspek direman sehingga esok. – KOSMO! ONLINE.